TIADA KELAS AKADEMIK PADA MINGGU PERTAMA SESI PERSEKOLAHAN 2023/2024

PUTRAJAYA: Tiada kelas akademik diadakan pada minggu pertama sesi persekolahan 2023/2024 yang akan bermula 19 Mac dan 20 Mac ini, sebaliknya ia diisi dengan penerapan nilai-nilai jasmani, emosi, rohani, sosial dan intelek, kata Ketua Pengarah Pendidikan Datuk Pkharuddin Ghazali.

“Fokus hari pertama persekolahan sebelum ini adalah kepada akademik tetapi langkah yang diambil pada sesi 2023/2024 ini adalah melaksanakan pendidikan didik hibur dan pembelajaran berasaskan projek mudah,” katanya dalam sidang media sempena amanat pembukaan sesi persekolahan 2023/2024, di sini hari ini.

Sesi persekolahan 2023/2024 akan bermula pada 19 Mac 2023 hingga 9 Mac 2024 bagi negeri Kumpulan A, manakala 20 Mac 2023 hingga 10 Mac 2024 bagi negeri Kumpulan B.

Kumpulan A membabitkan Johor, Kedah, Kelantan dan Terengganu, manakala Kumpulan B meliputi Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Labuan dan Putrajaya.

“Kalau dahulu fokus hari pertama terus mengajar subjek akademik tetapi kali ini kita minta sekolah merapatkan hubungan antara guru, pelajar,  ibu bapa dan komuniti. Semua ini akan bangkitkan satu semangat iaitu saling menyokong sudah diterjemah di awal persekolahan,” katanya.

Pkharuddin berkata Pekeliling Bilangan 5 Tahun 2023 memberi panduan kepada sekolah-sekolah untuk mengadakan program atau aktiviti yang bersesuaian bagi menyediakan pelajar dari segi sosial dan mental.

Katanya nilai-nilai jasmani, emosi, rohani dan sosial diutamakan dahulu bagi membentuk pelajar menjadi beradab, berakhlak dan berintegriti.

Bagaimanapun, beliau berkata sekolah dengan bilangan pelajar tidak ramai dan telah selesai melaksanakan aktiviti tersebut boleh meneruskan pengajaran dan pembelajaran.

Pkharuddin dalam pada itu berkata sebarang bentuk pertandingan, sambutan, majlis yang tidak memberi impak besar dimansuhkan mulai sesi persekolahan 2023/2024 sebagai inisiatif segera menangani isu beban tugas guru.

Kekerapan semakan Standard Kualiti Pendidikan Malaysia (SKPM) pula dikurangkan kepada setahun sekali mulai sesi persekolahan ini, berbanding sekurang-kurangnya dua tahun sekali sebelum ini, katanya.

Beliau berkata sambutan Hari Guru juga dihadkan kepada peringkat kebangsaan dan sekolah sahaja, berbanding sebelum ini membabitkan peringkat negeri dan daerah, katanya.

Para pendidik juga diberikan autonomi dalam perancangan dan pelaksanaan pengajaran dan pembelajaran serta pentaksiran bilik darjah dengan menjadikan Dokumen Standard Kurikulum dan Pentaksiran sebagai rujukan, katanya.

Bagi menangani isu beg berat, Pkharuddin berkata antara usaha dilaksanakan bagi sesi ini ialah penyediaan lokar, penggunaan buku aktiviti yang disediakan kementerian dan penggunaan buku kerja hanya sebagai bahan rujukan atau bahan ulang kaji di luar waktu kelas.

Selain itu, buku latihan dihadkan pada dua buah untuk setiap mata pelajaran pada satu-satu masa serta tidak melebihi 80 muka surat, katanya.–AlHijrah Online


BELANJAWAN 2021: NELAYAN LUAH RASA SYUKUR ELAUN SARA HIDUP DINAIKKAN

KUALA NERUS: Rata-rata nelayan meluahkan rasa syukur atas keprihatinan kerajaan dalam Belanjawan 2021, dengan menaikkan elaun sara hidup daripada RM250 kepada RM300 sebulan yang akan bermula pada Januari 2021.

Meskipun tambahan RM50 bukanlah jumlah yang besar bagi sesetengah pihak namun ianya amat bermakna terutamanya kepada nelayan pantai yang berpendapatan kecil dan tidak menentu.

Seorang nelayan yang ditemui AlHIjrah Online, Che Rani Abdullah, 57 tahun, menyatakan kenaikan itu dapat membantu bagi menampung perbelanjaan apabila tidak dapat turun ke laut ketika musim tengkujuh.

“Kesian pada nelayan yang ada lesen, mereka tiada punca pendapatan lain, lebih-lebih lagi musim tengkujuh, terpaksa duduk lima bulan di darat, harap bantuan kerajaan sahaja untuk tampung kehidupan disamping kos sara hidup makin meningkat,” katanya.

Semasa pembentangan Belanjawan 2021 di Parlimen semalam, kerajaan telah mengumumkan kenaikan elaun sara hidup nelayan kepada RM300 sebulan berbanding RM250 sebelum ini.

Lebih 40 ribu nelayan bakal menerima manfaat tersebut yang membabitkan peruntukkan sebanyak RM151 juta.–AlHijrah Online


PEJALAN KAKI MAUT DIREMPUH KERETA

KUALA TERENGGANU: Seorang pejalan kaki maut selepas dirempuh sebuah kereta dalam nahas di Jalan Kuala Terengganu-Kuala Berang berhampiran Kampung Wakaf Beruas, malam tadi.

Kemalangan kira-kira jam 8.45 malam itu menyebabkan mangsa Hamidi Jusoh, 46, maut ditempat kejadian selepas mengalami kecederaan parah pada anggota badan.

Ketika kejadian, kereta jenis Proton Saga Iswara Aeroback menuju Bandar Kuala Terengganu tidak sempat mengelak mangsa yang tiba-tiba melintas jalan dari sebelah kanan.

Namun jarak yang terlalu dekat menyebabkan pemandu kereta yang berusia 21 tahun itu tidak sempat mengelak lalu terlanggar Hamidi menyebabkan kepala mangsa terhantuk pada cermin hadapan kenderaan.

Rempuhan itu menyebabkan mangsa tercampak 17 meter ke hadapan dan meninggal dunia di tempat kejadian manakala pemandu lelaki tidak tercedera.

Sementara itu Ketua Jabatan Siasatan Penguatkuasaan Trafik Negeri, Superintendan Ismail Man ketika dihubungi mengesahkan kejadian.

Katanya, mayat mangsa kemudiannya dibawa ke Unit Forensik Hospital Sultanah Nur Zahirah (HSNZ) Kuala Terengganu untuk tindakan lanjut. –AlHijrah Online


PEMAKAIAN PELITUP MUKA MUNGKIN DIWAJIBKAN- PM

KUALA LUMPUR: Orang ramai mungkin akan diwajibkan untuk memakai pelitup muka bagi mengekang penularan COVID-19 yang kini kembali menunjukkan trend peningkatan kes positif.

Perdana Menteri, Tan Sri Muhyiddin Yassin berkata perincian berkenaan arahan mewajibkan pemakaian pelitup muka akan diumumkan kerajaan.

“Kerajaan juga sedang menimbang untuk mewajibkan pemakaian pelitup muka di tempat-tempat awam.

“Perincian mengenainya akan diumumkan apabila peraturan yang berkaitan dimuktamadkan oleh kerajaan,” katanya dalam perutusan khas perkembangan terkini Perintah Kawalan Pergerakan Pemulihan (PKPP) hari ini.

Muhyiddin turut menzahirkan kerisauannya terhadap kewujudan 13 kluster baru dan jumlah kes harian yang kembali kepada dua angka.

“Situasi ini tidak boleh diambil mudah oleh kita semua. Saya pasti saudara saudari tidak mahu kerajaan kembali melaksanakan lock down sekiranya kes-kes COVID-19 meningkat dengan mendadak.

“Cukuplah tiga bulan kita semua berkurung di rumah untuk memutuskan rantaian jangkitan COVID-19. Ekonomi negara kita terjejas teruk, perniagaan mengalami kerugian dan ramai yang hilang pekerjaan,” katanya

Ujarnya penutupan sektor-sektor ekonomi boleh menyebabkan negara kehilangan sekurang-kurangnya RM2 bilion sehari dan secara langsung menyebabkan kehilangan sumber pendapatan bagi jutaan pekerja di Malaysia.

Oleh itu katanya amalan kebiasaan baharu perlu diteruskan semua pihak kerana Malaysia masih belum menang melawan COVID-19.

“Jangan kerana kes-kes COVID-19 semakin berkurangan, kita tidak lagi memakai pelitup muka di tempat awam. Pakai lah. Jangan tak pakai.

“Penjarakan sosial juga mesti diteruskan. Pastikan jarak anda sekurang-kurangnya satu meter dari orang lain. Elak tempat yang sesak dan sempit. Sentiasa beringat untuk elakkan sentuhan badan,” katanya.

Ujarnya kerajaan juga akan mengukuhkan kawalan di pintu sempadan negara dan menyaring mereka yang pulang dari luar negara.

Muhyiddin berkata penguatkuasaan undang-undang juga akan ditingkatkan bagi membolehkan hukuman lebih berat dikenakan ke atas mereka yang pulang dari luar negara dan tidak melakukan kuarantin 14 hari. — AlHijrah Online / Zaim Zamani


MUSYAWARAH JALAN TERBAIK TANGANI KRISIS PERLEMBAGAAN NEGARA

KUALA LUMPUR: Krisis perlembagaan yang berlaku baru-baru ini perlu diselesaikan segera agar usaha pemulihan negara akibat pandemik COVID-19 dapat ditumpukan.

Penganalisis politik, Profesor Dr Sivamurugan Pandian berkata, pendekatan syura adalah jalan terbaik bagi mencapai persepakatan antara kerajaan dan pihak Istana supaya segala kekusutan dapat dileraikan serta tidak mengelirukan rakyat.

“Barangkali kita harus kembali kepada perlembagaan dan melihat perkara yang boleh diguna pakai untuk memastikan secara bermusyawarah, isu ini tidak berleretan dan kekusutan yang timbul boleh dileraikan.

“Saya percaya isunya adalah wujud pertembungan antara eksekutif dan pihak Istana, kita pernah lihat krisis perlembagaan tahun 1983 dan 1993, kita tidak mahu lihat apa yang telah berlaku itu, akan berlaku sekali lagi selepas beberapa tahun,” jelasnya.

Saksikan laporan Berita Alhijrah siaran 30 Julai 2021. –AlHijrah Online


KEMALANGAN PUTRAJAYA: PEMANDU TRELER DIREMAN EMPAT HARI

PUTRAJAYA: Pemandu treler yang terbabit dalam insiden rempuhan lebih sedozen kenderaan di KM5.7 Jalan Persiaran Utara menghala Puchong di sini semalam direman empat hari bermula hari ini.

Perintah reman terhadap lelaki berusia 29 tahun itu dikeluarkan Majistret Irza Zulaikha Rohanuddin yang membenarkan permohonan polis untuk siasatan kes tersebut di Mahkamah Majistret Putrajaya di sini hari ini.

Dalam kemalangan pada 10.15 pagi itu, yang melibatkan 14 kenderaan termasuk sebuah motosikal polis trafik, lori treler berkenaan melanggar barisan kenderaan yang sedang berhenti di laluan terbabit menyebabkan dua penunggang motosikal meninggal dunia di lokasi kejadian.

Ketua Polis Daerah Putrajaya ACP A.Asmadi Abdul Aziz semalam berkata dua mangsa yang maut itu dikenal pasti sebagai Faris Haziq Abu Bakar, 25, yang merupakan pekerja Pos Malaysia dan Yuswar Mohd Uyus, 39, pekerja di Mahkamah Ampang.

A.Asmadi semalam turut meminta mana-mana pihak yang mempunyai maklumat atau bukti kemalangan tersebut agar membantu siasatan polis mengikut Seksyen 41 (1) Akta Pengangkutan Jalan 1987.

Beliau berkata pemandu treler itu tidak mempunyai rekod kesalahan trafik dan ujian air kencing yang dilakukan terhadapnya didapati negatif. — AlHijrah Online


HAL KALIMAH ALLAH AKAN DIBAWA KE MKI – SULTAN SELANGOR

SHAH ALAM: Soal penggunaan kalimah Allah akan dibawa kepada Majlis Kebangsaan Bagi Hal Ehwal Agama Islam Malaysia (MKI) pada Ogos depan, sebelum diangkat kepada Majlis Raja-Raja pada Oktober nanti.

Sultan Selangor Sultan Sharafuddin Idris Shah bertitah ia selaras dengan fungsi MKI yang bertanggungjawab menasihatkan Raja-raja Melayu dalam menambah baik tadbir urus agama Islam di peringkat Persekutuan.

Titah Sultan Sharafuddin cadangan itu dipersetujui oleh Perdana Menteri Datuk Seri Anwar Ibrahim yang menghadap baginda di Istana Bukit Kayangan, di sini hari ini bagi menyembah taklimat berhubung keputusan kerajaan Malaysia yang menarik balik rayuan dalam kes Jill Ireland Iawan Menteri bagi Kementerian Dalam Negeri dan Kerajaan Malaysia di Mahkamah Rayuan sebelum ini.

“Dalam perbincangan tersebut, Beta selaku Pengerusi MKI telah menyuarakan pandangan yang juga dipersetujui oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bahawa perkara itu perlu dibawa terlebih dahulu kepada MKI untuk dibincangkan.

“Beta percaya pandangan MKI adalah penting untuk dimajukan kepada Majlis Raja-Raja dalam menetapkan dasar muktamad berhubung penggunaan kalimah Allah oleh orang bukan Islam di Malaysia,” titah Sultan Selangor dalam kenyataan di sini hari ini.

Titah baginda memandangkan perkara itu melibatkan sensitiviti agama di Malaysia, isu penggunaan kalimah Allah oleh orang bukan Islam ini, perlu dimuktamadkan dengan segera oleh pihak kerajaan Malaysia dengan penuh hikmah dan tanggungjawab.

Pada masa sama, Sultan Selangor turut menitahkan semua pihak tidak mempolitikkan, membangkitkan atau membahaskan isu penggunaan kalimah Allah oleh orang bukan Islam ini sehingga Majlis Raja-Raja membuat ketetapan muktamad berhubung isu itu.

Perkara itu, adalah untuk memastikan keharmonian hidup bermasyarakat di Malaysia kekal utuh demi menjamin kestabilan sosial dan ekonomi negara ini.

“Beta juga menyeru agar semua pihak menghormati peruntukan Perlembagaan Persekutuan yang menjamin hak dan kuasa Raja-Raja Melayu dalam menentukan perkara berkaitan agama Islam.

“Penyelesaian bagi isu ini hendaklah dibuat dengan berhati-hati dengan berteraskan kepada Perlembagaan Persekutuan yang menetapkan agama Islam sebagai agama Persekutuan tanpa memprejudis hak orang lain untuk menganut dan mengamalkan agama selain agama Islam dengan aman,” titah baginda. –-AlHijrah Online


GARIS PANDUAN KHUSUS ELAK BADAL HAJI TIPU

KUALA LUMPUR: Kerajaan akan mengeluarkan garis panduan khusus berhubung tawaran perkhidmatan badal haji untuk menghalang pihak tertentu mengambil kesempatan, memperdaya dan menipu orang ramai.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, pihaknya akan mengadakan pertemuan dengan pengurusan Lembaga Tabung Haji (TH) bagi menyelaras garis panduan bersesuaian.

“Insya-Allah mungkin kita boleh buat garis panduan yang terbaik untuk pelaksanaan badal haji. Saya akan ambil maklum dalam isu ini.

“Apabila selesai beberapa perjumpaan dengan TH kita selaraskan termasuklah harga dan prosedur yang terdapat dalam pakej-pakej haji dan umrah badal haji.” katanya.

Beliau berkata demikian ketika ditemui pemberita selepas merasmikan Program Cuci-Cuci Masjid dan Musa’adah Covid-19 di Masjid Al-Khasyi’in, Desa Petaling, hari ini.

Baru-baru ini, isu tawaran perkhidmatan badal haji bagi musim 1441H menjadi pertikaian ramai pihak ekoran terdapat beberapa agensi pelancongan haji dan umrah yang menawarkan pakej dengan harga serendah kurang RM 2,000, selain mempunyai unsur-unsur meragukan.

Sebelum ini pihak berkuasa Arab Saudi telah mengumumkan kuota haji hanya dibuka kepada 1,000 hingga 10,000 jemaah sahaja, berbanding 2.5 juta tahun lalu berikutan situasi pandemik COVID-19 yang masih belum pulih sepenuhnya. – AlHijrah Online / Khadizah Faisal


Balu Mejar Zahir enggan siasatan kes dibuka semula

SHAH ALAM – Balu kepada Allahyarham Mejar Mohd Zahir Armaya membuat
 pendirian tidak mahu polis membuka semula siasatan kematian suaminya.

Namun, Nour Shafinar Harun, 31, berkata, adalah di luar kawalannya
sekiranya ada pihak lain yang ingin membuka siasatan kes berkenaan.

“Sekali lagi saya tegaskan di sini saya tidak akan bertindak untuk membuka kertas siasatan berhubung kes ini.

“Sebagai seorang Islam yang percaya kepada Rukun Iman yang ke-6  (Percaya Kepada Qada dan Qadar) dan percaya setiap yang berlaku itu ada  hikmahnya.

“Sekiranya ada pihak lain yang ingin membuka kes atau apa-apa  tindakan undang-undang terhadap Angkatan Tentera Malaysia (ATM) itu  adalah di luar kawalan saya,” katanya melalui kenyataan kepada Sinar Harian hari ini.

Semalam, bapa Mejar Mohd Zahir iaitu pelakon serta pelawak veteran,
AR Badul dan ahli keluarganya tidak berpuas hati dengan kronologi
sebenar kematian anaknya itu serta mahu inkues dijalankan bagi mencari
punca kematian pegawai komando tersebut.

AR Badul atau nama sebenarnya Armaya Aman Ramlie, 70, menyifatkan
 penjelasan diberikan Tentera Darat Malaysia (TDM) berhubung siasatan
kematian anaknya terlalu ringkas dan tidak menyeluruh.

Mengulas lanjut, Nour Shafinar berkata, beliau menerima berita
kehilangan suaminya dan akur dengan qada dan qadar yang telah ditentukan
 ALLAH SWT.

“Saya telah menerima keputusan dari pihak tertinggi ATM mengenai kes yang melibatkan kematian suami saya.

“Seperti mana orang ramai yang sedia maklum, kematian suami saya
tiada kaitan dengan unsur khianat dan dendam. Saya selaku balu
Allahyarham sendiri akur dengan qada dan qadar yang telah ditentukan
ALLAH SWT,” katanya.

Nour Shafinar juga memaklumkan beliau dengan hati terbuka menerima
keputusan dari pihak tertinggi ATM memutuskan bahawa kematian suaminya
adalah kes terpencil dan merupakan kemalangan dalam latihan.

“Saya dan pihak keluarga saya reda dengan pemergian Allahyarham sebagai Perwira Negara yang sedang menjalankan tugas,” katanya.

Mejar Mohd Zahir maut dalam insiden ketika membuat aksi gimik pada
Pelancaran Divisyen Kelima Infantri Malaysia dan Briged Ke-13 Infantri
Malaysia di Kem Lok Kawi, Sabah, awal bulan ini.

Mejar Mohd Zahir adalah Pegawai Tentera Pasukan 11 Rejimen Gerak Khas  merupakan penembak tepat, meninggalkan seorang balu bersama lima orang  anak berumur antara enam bulan dan 10 tahun. – SINAR HARIAN


PALESTIN TEGAS, JADI DURI DALAM DAGING AS SERTA ISRAEL

KUALA LUMPUR: Presiden Palestin, Mahmoud Abbas memberi amaran keras kepada Amerika Syarikat serta Israel untuk menamatkan peperangan yang sedang berlaku di bumi Palestin.

Mahmoud menegaskan bahawa rakyat Palestin tetap dengan pegangan mereka untuk tidak sesekali meninggalkan tanah air mereka.

“Saya menyampaikan kenyataan saya secara khusus kepada Amerika Syarikat dan Israel: Cukuplah! Tinggalkan kami! Kami akan tetap menjadi duri dalam daging anda!

“Kami tidak akan meninggalkan tanah air kami! Kami tidak akan meninggalkan negara kami! Tamatkan pencerobohan anda di tanah kami hari ini dan bukan esok,” tegasnya dalam pertemuan bersama pegawai tinggi Pertubuhan Pembebasan Palestin di Kota Ramallah, Tebing Barat.

Sementara itu, angka korban akibat serangan udara oleh rejim Zionis Israel semakin meningkat kepada 65 mangsa yang melibatkan orang awam serta komander Hamas.

Ketegangan yang berlaku di bumi Gaza berpunca daripada Zionis Israel, yang melakukan provokasi terhadap jemaah di Masjid al-Aqsa pada malam-malam terakhir bulan Ramadan.

Dalam masa yang sama, berlaku pengusiran penduduk Palestin di kawasan Sheikh Jarrah, Baitulmuqaddis Timur oleh tentera Israel.

Ia sekaligus memaksa campur tangan oleh Hamas serta angkatan kanannya, Bridged Al-Qasam bagi membalas serangan yang dilakukan rejim Zionis Israel.

Perdana Menteri Malaysia, Tan Sri Muhyiddin Yassin mengutuk sekeras-kerasnya tindakan rejim Zionis Israel melakukan serangan udara di bumi Gaza yang mana serangan kejam, melampau dan keterlaluan oleh Israel ini secara keseluruhan dan terang-terangan menyalahi undang-undang antarabangsa.–AlHijrah Online


57 TERKORBAN RUNTUHAN SALJI DI KASHMIR

KASHMIR: Sekurang-kurangnya 57 orang terbunuh akibat runtuhan salji di Kashmir, Pakistan.

Menurut pihak berkuasa tempatan, jumlah mangsa korban dijangka terus meningkat berikutan ramai lagi yang masih hilang.

Agensi berita Reuters melaporkan bencana itu turut mengakibatkan puluhan kediaman musnah.

Kawasan Azad Jammu dan Kashmir dilaporkan paling teruk terkesan akibat runtuhan salji.

Perdana Menteri Pakistan, Imran Khan memaklumkan pihak kerajaan akan menyalurkan bantuan kemanusiaan secepat mungkin kepada kawasan terjejas.

“Saya sudah mengarahkan pengurusan bencana negara, tentera dan semua menteri persekutuan untuk segera memberikan bantuan kecemasan,” kata Imran menerusi ciapan Twitternya.

Sementara itu, pihak berkuasa tempatan memaklumkan ramai penduduk kampung, terutama di kawasan Neelum, terperangkap akibat runtuhan salji yang menghalang jalan utama.

Pasukan penyelamat kini giat membantu memindahkan mangsa dan  berjaya menyelamatkan lebih 50 orang.

Salji lebat turut dijangka melanda beberapa kawasan di Pakistan esok. — Terjemahan AlHijrah Online


SUKARELAWAN MALAYSIA AGIH 30,000 LITER DIESEL DI KEM PELARIAN SYRIA DI LUBNAN

ARSAL (LUBNAN): Selepas empat hari berada di Lubnan, tim sukarelawan Muslim Volunteer Malaysia (MVM) melalui misi bantuan musim sejuk “Syria Kami Datang 4.0” mengagihkan bantuan kemanusiaan kepada lebih 1,500 keluarga pelarian Syria di 12 kem sekitar Arsal.

Sekurang-kurangnya 7,500 pelarian Syria di Kem Ummul Qurro’, Al-Ubur, At-Taqwa, Billa Hudud, Jarboa/Audah, Abu Syarif, Min Huna Marra Surriyun, Al-Barraq II, Az-Zikkiy, Al-Musa, Ras Assin dan Kem Salam II menerima bantuan makanan, kit musim sejuk, pelapik khemah, alat pemanas, karpet dan bahan api diesel.

Ketua Pegawai Eksekutif MVM, Mohd Fauzan Abd Sukor berkata, bagi bantuan bahan api, sebanyak 30,000 liter diesel telah disalurkan kepada pelarian Syria di kem-kem pelarian terbabit.

Katanya, bantuan diesel sumbangan rakyat Malaysia ini adalah keperluan mendesak pelarian Syria bagi kegunaan bahan api alat pemanas di khemah-khemah pelarian ketika cuaca sejuk mencecah paras beku mencengkam wilayah Arsal di Lubnan.

“Alhamdulillah bantuan disumbangkan rakyat Malaysia disampaikan dengan sempurna di kem-kem pelarian Syria yang terletak di Arsal, Lubnan.

“Antara barang diagihkan hasil sumbangan rakyat Malaysia adalah 30,000 liter diesel yang digunakan sebagai bahan bakar kepada pemanas. Set pakaian musim sejuk untuk kanak-kanak, karpet, selimut, pelindung khemah, pek makanan, pek keceriaan dan barangan asas turut diedarkan mengikut keperluan di setiap kem.

“Terima kasih kepada seluruh rakyat Malaysia yang telah menyumbang meringankan beban pelarian-pelarian Syria ini. Semoga sifat kemanusiaan terus kekal dalam hati setiap rakyat Malaysia,” katanya ketika dihubungi AlHijrah Online di sini hari ini.

Tim misi musim sejuk MVM dengan kerjasama Global Peace Mission (GPM) dan Malaysia Life Line For Syria (MLL4S) berlepas ke Lubnan pada 29 November lalu dan dijangka berada di sana sehingga Ahad ini bagi menyalurkan bantuan kemanusiaan kepada pelarian Syria di Arsal, Lubnan.

Konflik perang saudara di Syria sejak Mac 2011 menyebabkan lebih 12 juta rakyat Syria menjadi pelarian. Daripada jumlah itu, 1.5 juta kini berlindung di Lubnan dan wilayah Arsal antara kawasan tumpuan pelarian terjejas.

Selain Mohd Fauzan, lima wakil MVM lain adalah Nusrah Rabiha Yunus, Mohd Hairuddin Latib, Mohd Hasbullah Najib, Mohd Fadli Mohd Noor dan Ahmad Izzhar Ahmad Nazri, manakala GPM diwakili Syahrir Azfar Saleh dan Mohd Asril Syahril serta Muhammad Fuad Matahir dari WeCare Brunei.

Mohd Fauzan yang pertama kali ke Lubnan berkata, bantuan yang mereka bawa hanya mencukupi untuk 12,000 pelarian Syria ketika keperluan bantuan ketika musim sejuk amat kritikal di Arsal, Lubnan.

“Sasaran RM500,00 masih belum dicapai. Mana-mana pihak yang ingin menyumbang boleh menyalurkan dana melalui misi musim sejuk ini. Bantuan kalian akan disalurkan terus kepada pelarian Syria di Lubnan,” katanya.


DOKTOR TERAWAL BERITAHU KEWUJUDAN VIRUS BAHAYA MENINGGAL DUNIA

WUHAN: Doktor dari Wuhan di China, Dr Li Wenliang yang memberi amaran tentang kewujudan wabak koronavirus dilaporkan meninggal dunia.

Memetik laporan media antarabangsa, doktor berusia 34 tahun itu meninggal dunia pada Jumaat jam 2.58 pagi waktu tempatan di Hospital Wuhan.

Beliau sebelum itu mengalami demam dan batuk sejak 10 Januari akibat dijangkiti salah seorang pesakitnya.

Dr Wenliang antara yang paling awal bercakap mengenai koronavirus berkenaan sebagai ancaman awam.

Sementara itu, Pertubuhan Kesihatan Sedunia (WHO) dalam satu kenyataan mengucapkan takziah atas pemergian Dr Li.

“Kami amat sedih atas pemergian Dr Li Wenliang. Apa yang kita perlu buat ialah meraikan usaha yang dilakukannya,” kata Pengarah Eksekutif WHO, Dr Mike Ryan.

Pada 30 Disember lalu, Dr Wenliang memberi peringatan kepada rakan-rakannya dalam aplikasi mesej WeChat supaya berhati-hati susulan kejadian di sebuah pasar makanan laut di tempatnya.

Katanya, tujuh individu yang makan di pasar itu telah jatuh sakit dan didiagnosis dengan penyakit pernafasan yang serius serta dikuarantin di hospital tempat dia bekerja.

Dr Wenliang memberitahu rakan-rakannya, ujian yang dilakukan menunjukkan pesakit dijangkiti sejenis virus yang mempunyai simptom sama seperti SARS (sindrom pernafasan akut yang teruk).

Beliau menasihati rakan-rakannya supaya memberi amaran kepada ahli keluarga secara peribadi, tetapi tidak lama selepas itu, paparan skrin mesej yang dihantarnya menjadi tular.

Bagaimanapun, kerana tindakannya itu, beliau dituduh menyebarkan khabar angin dan dipanggil pengurusan hospital untuk menjelaskan bagaimana dia tahu tentang virus itu, sebelum dipanggil ke balai polis tempatan kerana menyebarkan khabar angin.

Dr Wenliang kemudiannya dilaporkan menandatangani satu kenyataan yang memperakui dia melakukan kesalahan dan berjanji tidak akan mengulanginya sebelum dibebaskan.

Pakar mata itu kembali bekerja selepas itu dan tanpa pengetahuannya, salah seorang pesakit yang dirawatnya adalah pembawa virus.

Selepas mengalami batuk, demam dan kesukaran bernafas, Dr Li dimasukkan ke unit rawatan rapi dan disahkan positif koronavirus pada 1 Februari lalu.

Sehingga kini, wabak koronavirus kini meragut 565 orang dengan jumlah disahkan di seluruh dunia 28,275 kes. — SINAR HARIAN


PEMUDA DIKHUATIRI LEMAS BOT TERBALIK

MACHANG: Seorang pemuda dikhuatiri lemas apabila bot dinaiki bersama dua rakannya terbalik di Sungai Kelantan berdekatan Pangkalan Pasir Haji Pa, Paloh Rawa, di sini malam tadi.

Ketua Polis Daerah Machang Supt Mohd Adli Mat Daud berkata kejadian berlaku pada 8.45 malam ketika mangsa, Hisyamuddin Zulkifli, 23, bersama dua rakannnya berusia 39 dan 23 tahun memasang pukat di kawasan sungai tersebut.

“Ketika dalam perjalanan pulang ke Pangkalan Pasir Haji Pa, bot dinaiki mangsa telah terbalik apabila terlanggar tali sauh feri pasir.

“Dua rakan mangsa berjaya berpaut pada tali sauh feri pasir manakala mangsa cuba berenang ke tebing sungai. Selepas dua rakan mangsa berenang dan tiba di tebing sungai, mereka tidak nampak kelibat mangsa,” katanya dalam kenyataan hari ini.

Mohd Adli berkata dua rakan Hisyamuddin telah naik ke darat dan mengambil sebuah bot lain sebelum turun semula ke sungai itu namun gagal menjumpai mangsa.

“Mereka (rakan mangsa) telah meminta bantuan orang kampung untuk menghubungi pihak polis dan bomba.

“Seramai 12 anggota polis, Jabatan Bomba dan Penyelamat Malaysia (JBPM) serta Angkatan Pertahanan Awam Malaysia (APM) tiba di lokasi kejadian bagi mencari dan menyelamat (SAR) mangsa,” katanya.

Beliau berkata disebabkan arus sungai yang deras dan keadaan gelap, operasi SAR dimulakan 8 pagi tadi oleh Unit Selam JBPM dan pasukan mencari dipermukaan air melibatkan polis, APM, JBPM serta penduduk setempat sejauh dua kilometer dari lokasi kejadian. — AlHijrah Online


MEMAHAMI DARURAT DAN MASA DEPAN DAKWAH

KUALA LUMPUR: Proklamasi darurat di Malaysia baru-baru ini masih menimbulkan pelbagai persoalan dikalangan masyarakat.

Perdebatan dan perbincangan berhubung tindakan kerajaan itu masih hangat dikatakan rakyat terutama di laman media sosial.

Ada golongan yang memahami tindakan kerajaan itu bagi mengawal penularan COVID-19, namun terdapat juga pihak yang kekal mempersoalkan kepentingan proklamasi darurat.

Atas perkara itu, Yayasan Dakwah Islamiah Malaysia (YADIM), menganjurkan Webinar ‘Memahami Isu Darurat dan Masa Depan Gerakan Dakwah’ dalam usaha untuk menyampaikan maklumat yang tepat berhubung darurat.

Webinar lebih empat jam itu akan disiarkan secara langsung esok bermula jam 9 pagi hingga 1.30 petang di laman Facebook YADIM.

Program itu akan menampilkan beberapa pakar undang-undang dan perlembagaan negara antaranya Prof Madya Dr Shamrahayu Abd Aziz dan Dr Muhammad Fathi Yusuf.

Shamrahayu dijangka akan membentangkan kertas kerja “Darurat, Antara Awlawiyyat dan Maslahat: Kupasan Peruntukan Perlembagaan Persekutuan dan Pengalaman Malaysia” manakala Muhammad Fathi akan membentangkan “Isu Proklamasi Darurat 2021: Apa Peranan Kita?”.

Selain dua pakar undang-undang dan perlembagaan negara itu, turut akan membentangkan kertas kerja dalam webinar tersebut ialah Yang Dipertua YADIM, Ustaz Nasrudin Hassan dan Duta Khas Perdana Menteri ke Timur Tengah, Datuk Seri Abdul Hadi Awang. – AlHijrah Online


PROJEK BANGUNAN WAKAF MAIPs HAMPIR SIAP

KANGAR : Pusat Perkhidmatan Hemodialisis di Hospital Tuanku Fauziah (HTF) Kangar yang merupakan bangunan wakaf Majlis Agama Islam dan Adat Istiadat Melayu Perlis (MAIPs) hampir siap dibina.

Mufti Perlis, Datuk Dr Mohd Asri Zainul Abidin berkata, projek ini merupakan sebuah mercu tanda wakaf di Perlis yang dijangka siap menjelang Januari 2020.

“Sehingga 3 November 2019, projek berkenaan telah mencapai 91 peratus siap pembinaannya,” katanya dalam satu kenyataan di Facebooknya hari ini.

Menurutnya, buat masa ini, sebanyak RM1.4 juta sumbangan telah berjaya dikumpul daripada keseluruhan RM6 juta yang diperlukan.

Oleh demikian, beliau berkata, MAIPs mempelawa semua pihak atau orang perseorangan tanpa mengira latar belakang untuk tampil menghulurkan bantuan bagi mengumpul dana tersebut.

“Sumbangan boleh disalurkan melalui pindahan wang ke akaun Majlis Agama Islam dan Adat Istiadat Melayu Perlis 09010010063983 (Bank Islam Malaysia Berhad),” katanya. — SINAR HARIAN


PASTIKAN BAYI TERIMA VAKSINASI

KUCHING, 25 Jun – Menteri Pembangunan Wanita, Keluarga dan Masyarakat Datuk Seri Rohani Abdul Karim menggesa ibu bapa supaya memastikan bayi mereka menerima vaksinasi yang dijadualkan Kementerian Kesihatan bermula sejak lahir lagi.

Beliau membuat gesaan itu susulan kes kematian kanak-kanak berusia tujuh tahun di Melaka baru-baru ini kerana disyaki terkena jangkitan bakteria difteria.

Katanya, vaksinasi berkenaan diberi secara percuma oleh Jabatan Kesihatan untuk melawan bakteria difteria atau jangkitan pada saluran kerongkong adalah sejenis penyakit yang boleh membunuh kanak-kanak dengan mengakibatkan kegagalan sistem pernafasan.

Datuk Seri Rohani Abdul Karim

Beliau berkata demikian kepada pemberita selepas menghadiri majlis berbuka puasa bersama Ketua Menteri Sarawak Tan Sri Adenan Satem serta isteri bagi meraihkan kumpulan sasar di bawah Kementerian Pembangunan Wanita, Keluarga dan Masyarakat di sini, malam tadi.

Rohani turut mengakui terdapat dalam kalangan ibu bapa beragama Islam yang ragu-ragu untuk membenarkan anak mereka menerima vaksinasi difteria kerana dikatakan mengandungi komponen babi yang diharamkan.

“Memang terdapat sesuatu dalam vaksin berkenaan yang tidak halal tetapi terdapat satu fatwa mengatakan jika ia dikategorikan sebagai sejenis ubat maka ia boleh diambil,” katanya.

“Saya sendiri pernah melalui keadaan ini, jadi apa yang saya lakukan ialah bertanya kepada seorang ustaz yang mengatakan jika ia dikategorikan sebagai ubat maka ia hendaklah diambil sebagai ubat.

“Saya faham ia adalah keputusan yang amat sukar tetapi ia situasi antara hidup dan mati kerana kalau tak diambil (vaksin) maka akan ada kemungkinan kanak-kanak dijangkiti penyakit,” tambahnya. Katanya, ibu bapa juga harus faham bahawa vaksinasi atau imunisasi adalah salah satu proses untuk mengawal sesuatu penyakit.

Sehubungan itu, beliau menggesa ibu bapa agar mengubah sikap jumud dan taksub dengan sesuatu pandangan mengenai isu-isu berkaitan vaksinasi yang diviralkan dalam media sosial sehingga menolak vaksin.

Beliau juga berkata, semua taska di bawah kementerian telah diarahkan untuk memberi notis peringatan kepada ibu bapa supaya memastikan anak-anak mereka mendapat suntikan yang diperlukan.

Pada majlis berkenaan sebanyak 176 penerima terdiri daripada Orang Kurang Upaya, anak yatim dan warga tua diraikan dan menerima sumbangan raya daripada ketua menteri Sarawak dan kementerian.

BERNAMA


BAHASA ISYARAT BANTU OKU PENDENGARAN FAHAMI TEKS KHUTBAH JUMAAT

KUANTAN: Menyedari kekurangan  golongan orang kurang upaya (OKU) pendengaran yang tidak memahami isi khutbah Jumaat yang diberikan secara lisan, Masjid Tepian Putra di sini mengambil inisiatif menyediakan khidmat jurubahasa isyarat khusus bagi membantu golongan istimewa itu.

Usaha yang bermula sejak tahun 2015 itu terhenti kira-kira dua tahun akibat COVID-19, namun  diteruskan kembali  selepas penularan jangkitan tersebut semakin terkawal.

Inisiatif itu bukan sahaja memberi nilai tambah kepada masjid tetapi turut menarik perhatian jemaah golongan OKU pendengaran untuk hadir menunaikan solat Jumaat di sini.

Muhammad Nidzam Shariff Fudin, 38, guru di Sekolah Kebangsaan Pendidikan Khas Pendengaran Indera Mahkota Kuantan diberi amanah menjadi jurubahasa teks khutbah yang disampaikan khatib.

Beliau akan berada di satu sudut khas yang disediakan pihak pengurusan masjid bersama golongan istimewa itu.

Sebelum khutbah bermula, Muhammad Nidzam akan memahami teks khutbah sebelum menterjemah isi kandungan khutbah.

Beliau dalam pada itu berharap masjid lain dapat menyediakan khidmat jurubahasa isyarat supaya lebih ramai jemaah OKU pendengaran dapat hadir solat Jumaat.

“Sebagai orang Islam, ini adalah fardu kifayah. kita pun nak mereka yang OKU pendengaran ni faham apa yang khatib sampaikan, takkan kita sahaja yang nak masuk syurga,” katanya.

Sementara itu, Mohamad Firdaus Mar Resid, jemaah OKU pendengaran yang ditemui bersyukur kerana ada masjid prihatin dengan keperluan mereka.

“Saya sangat bersyukur dan gembira sebab bila ada jurubahasa ni memang sangat membantu kami memahami khutbah Jumaat, berbanding duduk sahaja dan membaca teks sendiri,” katanya.

Seorang lagi jemaah OKU pendengaran yang ditemui, Mohamad Azrul Anuar Mohammad Hoe berkata, dia berharap inisiatif ini turut dilakukan masjid lain kerana ia memudahkan golongan mereka untuk lebih memahami khutbah yang disampaikan khatib.

“Setakat ni, masjid ni sahaja di Pahang yang saya tau ada sediakan jurubahasa untuk khutbah Jumaat, jadi saya harap banyak lagi masjid boleh ikut inisiatif ini,” katanya.

Difahamkan, antara inisiatif lain yang diambil pengurusan Masjid Tepian Putra ialah mengadakan kelas fardu ain kepada golongan istimewa ini dengan kerjasama Persatuan Orang Pekak Pahang. –AlHijrah Online | Mohammad Sofiyyuddin Sarani


RUMAH MALAYSIA, PENJENAMAAN SEMULA PPR DENGAN POLISI BAHARU

JOHOR BAHRU: Program Perumahan Rakyat (PPR) akan dikenali sebagai Rumah Malaysia pada projek pembinaan akan datang, dengan ciri pembaharuan iaitu penyelarasan keluasan lantai dan harga kediaman di seluruh negara.

Menteri Perumahan dan Kerajaan Tempatan, Datuk Zuraida Kamaruddin berkata keluasan Rumah Malaysia yang ditetapkan adalah tidak kurang 900 kaki persegi (kps) dan mesti diduduki penyewa dalam tempoh tiga bulan selepas disiapkan.

Katanya, langkah tersebut bagi mengelakkan rumah yang dibina kosong serta tidak berpenghuni.

Ujarnya, penyewa diberikan tempoh dua tahun untuk membeli rumah tersebut, dan tempoh lanjutan selama setahun akan dipertimbangkan jika penyewa mempunyai masalah pinjaman bank.

“Kita faham ada penyewa dari golongan yang kurang berkemampuan, yang tidak layak memiliki rumah, jadi kita ambil kira mereka memberi pengecualian untuk mereka tinggal di rumah tersebut,” katanya selepas merasmikan Majlis Penyerahan Kunci Rumah Taman Seri Milek Perdana Fasa Satu dan PPR Taman Perling di Hotel Double Tree Hilton, di sini.

Tambah Zuraida, sebanyak 11 projek Rumah Malaysia melibatkan 4,120 unit rumah akan dibangunkan dan kesemua projek tersebut dalam proses tender bagi mencari kontraktor yang layak.

Sebelum ini, keluasan rumah PPR hanya 650 hingga 750 kps dengan kadar sewa berlainan bergantung kepada keluasan kediaman.—AlHijrah Online


BEKAS KP JAKIM TOKOH MAAL HIJRAH KEBANGSAAN 1444H/2022M

KUALA LUMPUR: Bekas Ketua Pengarah Jabatan Kemajuan Islam Malaysia (Jakim) Tan Sri Othman Mustapha diumumkan sebagai Tokoh Ma’al Hijrah Peringkat Kebangsaan 1444H/2022M.

Menteri Kanan Hal Ehwal Islam Kemboja Datuk Dr Othsman Hassan pula diumumkan sebagai Tokoh Ma’al Hijrah Antarabangsa.

Anugerah itu disampaikan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sempena majlis sambutan Ma’al Hijrah Peringkat Kebangsaan dan majlis bacaan Yasin sempena Hari Pahlawan 2022 di Masjid Wilayah Persekutuan di sini.

Penganugerahan itu menyaksikan kedua-dua tokoh berkenaan menerima pingat dan sijil penghargaan.

Othman, 66, yang dilahirkan di Tumpat, Kelantan mendapat pendidikan awal di Maahad Muhammadi Kota Bharu sebelum melanjutkan pengajian ke peringkat Ijazah Sarjana Muda (Kepujian) Pengajian Islam (Syariah) Universiti Kebangsaan Malaysia pada 1982.

Beliau pernah memegang jawatan sebagai Ketua Pengarah Jakim dari April 2011 hingga 2018 dan Pegawai Atase Agama, Kedutaan Besar Malaysia di Jakarta pada 1992 hingga Jun 1997.

Sementara itu, Othsman, 68, yang dilahirkan di Kampung Trapaing Chouk, Wilayah Kompong Thom, Kemboja, merupakan tokoh yang dihormati di peringkat nusantara mahupun antarabangsa berikutan sumbangannya dalam pembangunan Islam di Kemboja.

Beliau kini merupakan Presiden Pusat Islam Phnom Penh (PPIC) dan Naib Presiden Jawatankuasa Pemandu Halal Kemboja. –AlHijrah Online


RASUL MELAYU: “SAYA PERNAH BERTEMU DIA DAN DIBERITAHU SUDAH BERTAUBAT” – ZULKIFLI

SEPANG: Susulan penahanan ‘Rasul Melayu’ oleh pihak Jabatan Agama Islam Selangor (JAIS) semalam, Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri memaklumkan beliau pernah bertemu dengan lelaki terbabit ketika dia dalam tahanan di Penjara Kajang.

Ketika itu Zulkifli berkata, ‘Rasul Melayu’ yang juga dikenali sebagai Abdul Kahar Ahmad memaklumkan sendiri kepadanya bahawa dia sudah bertaubat.

“Saya semasa jadi Mufti Wilayah dulu masuk Penjara Kajang dan bertemu dengan dia dan diberitahu dekat saya sudah bertaubat.

“Kita bila orang dah taubat kita terima. Namun selepas ini kita akan ambil perhatian khusus dan kumpul maklumat untuk proses yang boleh diambil selepas ini,” katanya kepada media selepas diminta mengulas berhubung penahanan ‘Rasul Melayu’ semalam.

Beliau ditemui selepas hadir pada Majlis Multaqa Ahli Jawatankuasa Fatwa Seluruh Malaysia di Hotel Sama-Sama, di Sepang.

Turut mencemar duli ke majlis tersebut Sultan Perak, Sultan Nazrin Muizuddin Shah.

Berhubung isu ajaran sesat, tambah Zulkifli pihaknya juga akan mengiatkan kerjasama dengan jabatan agama Islam di setiap negeri bagi membendung permasalahan itu dengan lebih komprehensif.

Sebelum ini, pada Oktober 2009, Mahkamah Tinggi Syariah pernah memerintahkan Abd Kahar dipenjara 10 tahun, denda RM16,500 dan enam sebatan bersabit kes penyebaran ajaran sesat.

Dia kemudian dibebaskan pada tahun 2016 dan mengisytiharkan dirinya bertaubat serta turut menandatangani Dokumen Pengisytiharan Taubat dalam satu majlis anjuran Majlis Agama Islam Selangor (MAIS).

Pun begitu dia ditahan semalam bersama 16 lagi pengikutnya selepas dipercayai mengamalkan Ajaran Haji Kahar Bin Ahmad yang telah difatwakan sesat oleh Majlis Fatwa Negeri Selangor pada 19913. — AlHijrah Online.


PEMANDU, DUA PENUMPANG MAUT BAS EKSPRES TERBABAS

KUANTAN: Tiga lelaki maut selepas bas ekspres dua tingkat dinaiki mereka terbabas di Kilometer 81 Jalan Lipis-Merapoh berhampiran Kampung Kubang Rusa, kira-kira 90 kilometer dari Kuala Lipis, awal pagi tadi.

Mereka yang meninggal dunia ialah pemandu bas Ab Aziz Daud, 63, dan dua penumpang iaitu Shukri Mat Noor, 55, serta Hossain Kamal, 41, yang merupakan warga Bangladesh.

Ketua Polis Daerah Lipis Supt Azli Mohd Noor berkata kemalangan berlaku pada 1.50 pagi semasa bas yang membawa 18 penumpang itu dalam perjalanan dari Kota Bharu, Kelantan ke Kuala Lumpur.

“Bas itu dipercayai hilang kawalan semasa melalui selekoh menyebabkan terbabas ke bahu jalan,” katanya semasa dihubungi di sini hari ini.

Beliau berkata kejadian juga menyebabkan enam lagi penumpang dan pemandu kedua bas itu cedera, selain bahagian kiri bas remuk.

Mayat dibawa ke Hospital Kuala Lipis untuk bedah siasat dan kemalangan disiasat lanjut mengikut Seksyen 41(1) Akta Pengangkutan Jalan 1987.

Sementara itu, Penolong Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata seramai 24 pegawai dan anggota bomba dari Balai Bomba dan Penyelamat Kuala Lipis dan Gua Musang, Kelantan dikejarkan ke tempat kejadian. – AlHijrah Online


TIADA WARGA MALAYSIA DILAPORKAN TERKORBAN DALAM INSIDEN REMPUHAN DI ITAEWON – SAIFUDDIN

KUALA LUMPUR: Kementerian Luar mengesahkan sehingga kini, tiada warganegara Malaysia yang dilaporkan terkorban dalam insiden rempuhan di Itaewon, Korea Selatan pada Sabtu lepas.

Menterinya Datuk Seri Saifuddin Abdullah, bagaimanapun berkata seorang warganegara Malaysia yang dilaporkan cedera dalam insiden itu menerima rawatan sebagai pesakit luar di Hospital Universiti Joogang, Seoul dan kini berada dalam keadaan stabil.

Kedutaan Besar Malaysia di Seoul telah menghubungi beliau bagi mendapatkan perkembangan terkini dengan menghulurkan bantuan konsular termasuk memudahcara urusan perjalanan ibu dan bapa beliau ke Korea.

“Kedutaan Besar Malaysia di Seoul akan terus memantau insiden itu dan akan memaklumkan sebarang perkembangan terkini dari semasa ke semasa,” katanya dalam kenyataan.

Warganegara Malaysia yang terjejas akibat insiden berkenaan dan memerlukan bantuan konsular dinasihatkan untuk berhubung dengan Kedutaan Besar Malaysia di Seoul melalui telefon: 00(822) 795 9203 / 2077-8600, +82 010 8974 8699 (kecemasan konsular selepas pukul 5 petang/cuti umum) atau E-mel : mwseoul@kln.gov.my.

Lebih 150 orang terbunuh dalam rempuhan maut semasa sambutan Halloween di daerah Itaewon, Seoul pada Sabtu lepas.

Seorang pelajar Thailand berusia 27 tahun yang ke Korea Selatan untuk belajar bahasa Korea adalah antara yang terbunuh ketika insiden itu. –AlHijrah Online


KEMATIAN ZULFARHAN: ENAM PENUNTUT UPNM DIPENJARA 18 TAHUN

KUALA LUMPUR: Enam penuntut Universiti Pertahanan Nasional Malaysia (UPNM) dijatuhkan hukuman penjara 18 tahun oleh Mahkamah Tinggi Kuala Lumpur, selepas didapati bersalah menyebabkan kematian tanpa niat Pegawai Kadet Laut UPNM, Zulfarhan Osman Zulkarnain.

Hakim Mahkamah Tinggi, Datuk Azman Abdullah membuat keputusan tersebut mengikut Seksyen 304 Kanun Keseksaan yang memperuntukan hukuman penjara sehingga 30 tahun dan denda jika disabitkan bersalah.

Keenam-enam tertuduh tersebut ialah Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd Ali.

Tambah Azman Abdullah, hukuman tersebut berjalan bermula dari tarikh mereka ditangkap.

Sementara itu, mahkamah turut menjatuhkan hukuman penjara tiga tahun terhadap enam penuntut tersebut termasuk 12 lagi tertuduh di bawah Seksyen 330 Kanun Keseksaan kerana didapati bersalah mencederakan Allahyarham.–AlHijrah Online


IKLAN JUDI RAYA: POLIS BURU PENERBIT SERTA PELAKON

PETALING JAYA: Polis Diraja Malaysia (PDRM) akan mengesan penerbit serta pelakon-pelakon yang terlibat dalam pembikinan satu video iklan Hari Raya yang mempromosikan aktiviti perjudian, seperti yang tular di media sosial.

Timbalan Ketua Polis Negara, Datuk Seri Acryl Sani Abdullah Sani berkata, siasatan mendapati intipati video tersebut secara jelas melanggar undang-undang serta boleh mendatangkan kegusaran awam.

“Satu laporan polis telah dibuat oleh Jabatan Siasatan Jenayah Bukit Aman untuk menyiasat asal usul video ini yang akan menjurus kepada penerbit dan pelakon-pelakon yang terlibat dalam penghasilannya.

“Mereka akan dikesan serta dipanggil untuk memberi keterangan dan kes disiasat di bawah Seksyen 504 Kanun Keseksaan dan Seksyen 4(1)(g) Akta Rumah Judi Terbuka.

“Orang ramai diingatkan agar tidak berkongsi atau menyebarkan video ini melalui sosial media bagi mengelakkan kegusaran awam,” katanya.

Sementara itu, Suruhanjaya Komunikasi dan Multimedia (MCMC) turut bertindak secara proaktif untuk menyekat video iklan tersebut di semua platform media sosial.

“MCMC memaklumkan pihaknya telah berkomunikasi dengan pihak penyedia platfrom media seperti Facebook, Youtube, dan Twitter untuk menurunkan kandungan berkenaan mengikut terma perkhidmatan serta piawaian komuniti yang ditetapkan pihak mereka, yang berpangkalan di luar negara,” dalam kenyataan yang dikeluarkan MCMC.

Terdahulu, tular sebuah video iklan Hari Raya Aidilfitri yang mempromosikan aktiviti perjudian secara dalam talian yang mengundangkan kemarahan dan kecaman dari pengguna laman sosial.

Dalam video tersebut, beberapa pelakon dipercayai beragama Islam tampil dengan imej bertudung, lengkap berbaju kurung dan berbaju Melayu beraksi sambil menyanyi.–AlHijrah Online


18 MAUT DALAM SERANGAN DI MASJID DI NIGERIA

ABUJA (Nigeria): Sekurang-kurangnya 18 orang terbunuh selepas sebuah masjid di Zamfara, Nigeria diserang penyerang bersenjata, lapor Agensi Anadolu memetik media tempatan pada Sabtu.

Penyerang dilaporkan melepaskan tembakan ke arah jemaah yang sedang berkumpul untuk menunaikan solat Jumaat di masjid yang terletak di wilayah Ruwan Jema.

Ramai mangsa turut dilaporkan cedera.

Jurucakap polis Zamfara Muhammad Shehu mengesahkan kejadian itu namun jumlah sebenar angka korban belum dapat dipastikan.

Sejak lima tahu lalu, Zamfara menjadi medan pertempuran antara Fulanis dan puak yang mencari rezeki melalui pertanian.

Presiden Nigeria Muhammadu Buhari turut mengharamkan aktiviti perlombongan di negeri itu atas faktor keselamatan.–AlHijrah Online


SERANGAN BOM BAGHDAD : TIGA TERBUNUH, 17 CEDERA

BAGHDAD: Sekurang-kurangnya enam orang awam terbunuh dan 17 lain cedera dalam tiga serangan pengeboman di ibu negara Iraq, Baghdad semalam demikian menurut pegawai Kementerian Dalam Negeri.

Memetik sumber daripada Agensi Berita Xinhua, dalam satu serangan, sebuah motosikal yang dipasang bom diletupkan di pasar di kawasan al-Shaab di timur laut Baghdad, membunuh enam orang dan mencederakan sembilan yang lain, kata pegawai itu.

Satu lagi letupan berlaku di kawasan al-Baiyaa di barat daya bandar itu, mencederakan empat orang.

Manakala bom ketiga meledak di kejiranan al-Baladiyat di timur Baghdad, menyebabkan empat lagi cedera.

Tiada pihak mengaku bertanggungjawab ke atas serangan itu setakat ini, tetapi dalam banyak kes serupa di Iraq, kumpulan militan Daesh mengaku terlibat dalam keganasan yang menyasarkan pasukan keselamatan serta kawasan tumpuan awam, termasuk pasar, kafe dan masjid.

Walaupun keadaan keselamatan di Iraq telah meningkat secara mendadak selepas tentera Iraq mengalahkan Daesh pada hujung 2017, serangan keganasan tetap berlaku dari semasa ke semasa di negara yang baru-baru ini oleh berdepan protes besar-besaran terhadap kerajaan. — Terjemahan AlHijrah Online


POLIS TAHAN TIGA LELAKI DISYAKI TERLIBAT KES LETUPAN MESIN ATM DI SETIA ALAM

SHAH ALAM: Polis menahan tiga rakan subahat disyaki terlibat dalam kes letupan sebuah mesin pengeluaran wang automatik (ATM) milik sebuah bank di Setia Alam dekat sini pada 23 Feb lepas.

Ketua Polis Selangor Datuk Hussein Omar Khan berkata tangkapan ketiga-tiga suspek dibuat pada 28 Feb di tiga lokasi berasingan di sekitar Kuang dan Meru dan kini direman selama tujuh hari bermula semalam.

Beliau berkata ketika kejadian tersebut, ketiga-tiga suspek telah meletupkan dua buah mesin ATM dan berjaya melarikan wang tunai berjumlah RM267,150 daripada satu daripada mesin berkenaan.

Katanya, susulan penahanan kesemua suspek berusia lingkungan 30 hingga 43 tahun itu, polis juga berjaya menyelesaikan dua lagi kes letupan ATM milik bank yang sama berlaku di Meru pada Dis 2020 dan Februari tahun lepas.

“Seorang daripada suspek berusia 43 tahun yang disyaki dalang kejadian itu ditahan di bengkel tempatnya bekerja selain polis turut merampas sebuah tong gas mempunyai tompokan hijau dipercayai digunakan untuk meletupkan mesin ATM,” katanya pada sidang media di sini hari ini.

Hussein berkata dua suspek lagi berusia 30 dan 33 tahun pula ditahan di rumah masing-masing ketika sedang  mencuci duit hasil rompakan tersebut menggunakan cecair peluntur.

Menurut beliau, semakan polis mendapati ketiga-tiga lelaki tempatan itu mempunyai rekod jenayah lampau serta dadah dan kes diklasifikasikan mengikut Seksyen 436/379 Kanun Keseksaan.

Mengenai kes penemuan satu mayat yang tidak cukup sifat dalam sebuah beg hitam ditemukan oleh orang awam di kilometer 447 Lebuhraya Utara Selatan (PLUS), berhampiran susur Rawang Selatan pada pertengahan bulan lepas katanya, polis telah menahan 15 warga asing untuk siasatan.

Kesemua mereka terdiri daripada warga Nepal (12 lelaki dan seorang wanita), Indonesia (seorang lelaki dan seorang wanita) serta seorang lelaki warga Filipina berusia lingkungan 24 hingga 54 tahun.

Hussien berkata, hasil siasatan tersebut polis akan mendakwa tiga lelaki Nepal yang bekerja sebagai pengawal keselamatan termasuk seorang yang masih bebas dalam masa terdekat.

Katanya, punca pembunuhan mangsa warganegara Nepal berusia 48 tahun bekerja sebagai pengawal keselamatan itu dipercayai kerana mangsa sering membuli suspek di tempat kerja.

“Hasil siasatan mendapati pembunuhan tersebut dilakukan di stor sebuah pangsapuri tempat mereka bekerja di Sungai Buloh,” katanya.–AlHijrah Online


POLIS SIASAT PENGANJURAN PROGRAM ‘JOM ZIARAH GEREJA’

KUALA LUMPUR: Polis membuka satu kertas siasatan berhubung penganjuran program ‘Jom Ziarah Gereja’ oleh pertubuhan bukan kerajaan (NGO), yang bernaung di bawah Kementerian Belia dan Sukan (KBS).

Ketua Polis Kuala Lumpur Datuk Azmi Abu Kassim berkata walaupun program itu telah dibatalkan semalam, namun satu laporan polis telah diterima berhubung kes itu.

Beliau berkata ekoran itu, polis telah merakamkan kenyataan pengadu serta beberapa saksi bagi membantu siasatan.

“Polis juga telah menghubungi salah seorang NGO yang terlibat program ini dan dia memberi aku janji kepada polis untuk hadir ke IPD Sentul untuk diambil keterangan pada esok. Sebaik kertas siasatan dibuat kamu akan rujuk ke pejabat Timbalan Pendakwa Raya (TPR) untuk tindakan selanjutnya.

“Saya berharap pihak yang terlibat memberi kerjasama untuk kami lengkapkan siasatan,” katanya ketika ditemui selepas program High Profile Policing sempena Peringatan Hari Polis yang ke-216 di KLCC, di sini, hari ini.

Beliau berkata demikian ketika diminta mengulas mengenai perkembangan siasatan program ‘Jom Ziarah Gereja’ oleh NGO yang bernaung KBS.

Pada Selasa lepas, Menteri Belia dan Sukan Hannah Yeoh ketika menggulung perbahasan Belanjawan 2023 bagi kementeriannya di Dewan Rakyat menjelaskan bahawa, program ‘Jom Ziarah Gereja’ tidak melibatkan individu beragama Islam.

Sementara itu, mengulas mengenai perhimpunan hari wanita yang diadakan hadapan Sogo dan Dataran Merdeka yang dikaitkan dengan perarakan lesbian, gay, biseksual dan transgender (LGBT) pada 12 Mac lalu, Azmi berkata seramai tujuh individu termasuk penganjur telah selesai diambil keterangan bagi membantu siasatan.

“Kami menjangkakan akan merujuk kertas siasatan yang dilengkapkan ke pejabat TPR Selasa ini,” katanya. —Alhijrah Online


GURU, PETUGAS KEMAS DIBENARKAN BERPOLITIK NAMUN TIDAK ABAIKAN TUGAS- PM

KOTA BHARU: Guru di bawah Kementerian Pendidikan (KPM) serta petugas Jabatan Kemajuan Masyarakat (KEMAS) dibenarkan untuk berpolitik, berkuat kuasa serta-merta.

Perdana Menteri, Datuk Seri Ismail Sabri Yaakob berkata, keputusan itu dibuat Kabinet bagi menghormati prinsip demokrasi, memandangkan sebelum ini golongan berkenaan dilarang untuk berpolitik.

Sehubungan itu, beliau berkata, Menteri Kanan Pendidikan, Datuk Dr Radzi Jidin diminta untuk mengeluarkan surat pekeliling supaya guru tidak lagi diberi tekanan berhubung perkara terbabit.

“Sebelum ini, ada notis pekeliling untuk menyekat guru daripada berpolitik dan ramai dalam kalangan mereka diberi amaran untuk diambil tindakan.

“Saya sudahpun membawa perkara ini ke dalam Kabinet, dan Kabinet memutuskan untuk memberi kebenaran (berpolitik) bagi menghormati prinsip demokrasi,” katanya pada sidang media selepas mengadakan perjumpaan khas bersama pemimpin Badan Perhubungan UMNO negeri, di sini, hari ini.

Mengulas lanjut, Perdana Menteri memaklumkan selain guru, kakitangan KEMAS turut dibenarkan untuk berpolitik.

“Namun, ia tertakluk kepada peraturan jabatan masing-masing. Sebagai contoh jika seseorang guru itu berpolitik sehingga meninggalkan tugas, dia boleh diambil tindakan,” katanya. –AlHijrah Online


KKD TERIMA ADUAN KANDUNGAN BABIT ISU ISRAEL-PALESTIN DISEKAT DI TIKTOK- FAHMI

KUALA LUMPUR: Kementerian Komunikasi dan Digital (KKD) menerima aduan daripada pengguna aplikasi TikTok, berhubung kandungan yang dihasilkan membabitkan isu konflik Israel-Palestin, disekat dari platform berkenaan.

Menterinya Fahmi Fadzil berkata isu itu berbangkit, apabila pengguna mendapati kandungan yang dihasilkan mereka yang mempunyai perkataan seperti HAMAS termasuk beberapa perkataan lain, diturunkan secara automatik oleh pihak terbabit.

“Ada pengguna yang menyatakan content (kandungan) yang dimuat naik pada pukul 1.20 dan pada 1.21 content itu telah diturunkan, susulan kononnya terdapat pelanggaran pada garis panduan komuniti.

“Saya sudah berhubung dengan TikTok untuk mendapatkan penjelasan, tetapi penjelasannya tidak memuaskan. Jadi saya mungkin akan minta garis panduan daripada Wisma Putra tentang beberapa perkara dan kita akan panggil (TikTok),” katanya pada sidang media selepas menghadiri Perhimpunan Solidariti Freedom For Palestine di Dataran Merdeka, hari ini.

Beliau berkata pihaknya juga akan mengadakan satu sesi taklimat bersama pengarang-pengarang media, bagi membincangkan perkara berkaitan dalam minggu ini.

Dalam pada itu, Fahmi memaklumkan beliau sendiri juga ada menerima mesej kononnya daripada pihak Meta (Facebook), berhubung sekatan pada kandungan berkaitan solidariti namun, mesej yang diterima itu didapati tidak benar.

“Apabila saya rujuk pihak Meta yang menjaga rantau Asia Tenggara, mereka menyatakan itu adalah mesej yang tidak benar dan bukannya daripada pihak Meta. Pada waktu ini tiada sekatan terutamanya di Facebook,” katanya.

Mengenai perhimpunan solidariti hari ini, Fahmi berkata kehadirannya ialah sebagai tanda sokongan bersolidariti dengan rakyat Palestin, yang pada ketika ini ditindas oleh rejim zionis.

Perhimpunan solidariti anjuran Viva Palestina Malaysia (VPM) dan MyCARE yang dihadiri lebih 3,000 rakyat Malaysia daripada pelbagai latar belakang, bangsa dan agama bertujuan bagi meningkatkan kesedaran terhadap krisis kemanusiaan yang dihadapi rakyat Palestin ketika ini.

Turut hadir Pengerusi VPM Datuk Dr Musa Mohd Nordin, Pengerusi Gabungan Bertindak Malaysia Stanley Yong dan Penasihat MyCARE Dr Hafidzi Md Noor. — AlHijrah Online


Logik Bukan Kebenaran?

MEMANG tidak keterlaluan jika dikatakan bahawa dalam budaya harian masyarakat Malaysia ramai orang yang gagal membezakan antara logik dan kebenaran. Logik pada asalnya adalah sesuatu yang diterima sebagai peraturan umum kerana ia didasarkan kepada sesuatu prinsip dan dibentuk secara formal.

Bagi mereka yang prihatin dengan kebenaran sesuatu logik, rujukan yang munasabah dan maklumat yang boleh dipercayai adalah penting untuk menilai kualiti logik tersebut.

Namun dewasa ini keghairahan masyarakat untuk meneliti dan menilai maklumat semakin berkurangan, mencabar dan sukar kerana letusan maklumat yang berlaku pada setiap detik tanpa henti memenuhi setiap ruang media dan alam siber.

Kesannya, kebanyakan orang tidak lagi peka atau mempunyai masa dan kepakaran untuk menilai sesuatu logik dari sudut kebenaran.

Sebaliknya mereka lebih mudah dan berpuas hati untuk menerima logik dari sudut kecenderungan diri dan ideologi kumpulan. Siapa yang perlu disalahkan? Penyebar maklumat yang tidak beretika atau penerima maklumat yang berkecenderungan?.

Jika dilihat dari sudut pembudayaan pemikiran dan sikap serta tindakan, amat jelas bahawa dalam dunia yang serba pantas dan asimetrikal ini, mewajarkan logik dan menerimanya bulat-bulat sudah menjadi new normal sehingga ia bukan lagi menjadi perkara yang perlu diberi perhatian.

Dikhuatiri jika pembudayaan ini berterusan ramai rakyat negara ini akan gagal membezakan antara logik dan kebenaran. Apabila ini berlaku, pihak yang paling pantas menularkan maklumat dan mereka yang paling berpengaruh, beraura serta berkarisma akan menguasai pemikiran masyarakat walaupun maklumat yang disebar adalah palsu, fitnah dan dusta.

Ketika itu dimana letaknya kebenaran? Apakah kesannya kepada kehidupan harian apabila kepalsuan dianggap kebenaran? Dan yang paling penting apakah kesannya kepada psikologi generasi muda yang dicorak dan dibentuk dengan logik tanpa kebenaran?

Punca yang merangsang seseorang untuk melogikkan kepalsuan adalah jelas, tetapi mengapa si penerima maklumat turut terpalit dalam tindakan seperti ini?

Jika ditanya mengapa mereka bertindak sedemikian, kebanyakan dari mereka akan memberikan alasan pseudo-fakta untuk mewajarkan tindakan yang diambil.

Tidakkah mereka memikirkan bahawa dengan sikap seperti ini, kredibiliti, reputasi dan maruah mereka akan tercalar? Mereka mungkin tidak sedar bahawa dengan mempercayai logik semata-mata tanpa menilai kebenaran mengenai sesuatu berita akan menyebabkan mereka dianggap kurang matang, kurang bijak membuat penilaian, dan mudah dimanpulasi serta dieksploitasi.

Persoalannya, mengapa seseorang merelakan dirinya untuk dimanipulasi dan dieksploitasi dengan hujah-hujah logik? Dari sudut Cognitive Dissonance Psychology, seseorang akan mewajarkan tindakan untuk memuaskan dirinya walaupun tindakan tersebut bertentangan dengan realiti kerana hasil dari ketidakseimbangan minda.

Faktor yang mempengaruhi tindakan seseorang ialah imej diri atau identiti diri yang hanya menerima sesuatu yang selari dengan kecenderungan dirinya.

Kesannya, individu ini akan menterjemahkan ketidak seimbangan minda ke dalam tindakan untuk mempertahankan egonya. Suasana seperti ini akan mengukuhkan proses mewajarkan tindakan walaupun ia bertentangan dengan kebenaran. Contoh paling mudah ialah mengenai pelbagai gelaran negatif yang dilemparkan terhadap orang Melayu.

Sering kedengaran ungkapan pseudo-fakta yang mengatakan Melayu malas, Melayu bodoh dan Melayu lembab. Sejarah label ini belum dibuktikan dengan betul dan tepat, namun ia sudah diterima sebagai satu hakikat yang melambangkan sikap dan budaya orang Melayu. Adakah kerana keadaan ekonomi orang Melayu yang agak ketinggalan maka segala label ini layak disinonimkan dengan sikap bangsa Melayu?

Jika Melayu benar-benar malas dan bodoh masakan ramai anak bangsa Melayu boleh berjaya di pelbagai institusi pengajian tinggi dalam dan luar negara. Jika ada yang mengatakan Melayu malas dan lembab, tidakkah mereka sedar bahawa agensi tentera, polis, bomba, perguruan dan perubatan dikuasai oleh orang Melayu.

Adakah orang Melayu yang menjadi tunjang dan memastikan negara ini berada dalam keadaan aman, damai dan sejahtera dalam pelbagai aspek layak dilabel sebagai bodoh, malas dan lembab?

Logik tidak semestinya fakta kerana logik hanya satu bentuk penjelasan yang boleh diterima oleh akal walaupun ia bukan satu kebenaran.

Sementara kebenaran tidak bergantung kepada logik untuk memberi kesan terhadap realiti kehidupan seseorang. Namun demikian ramai orang secara membabi buta menerima logik sebagai kebenaran.

Kesan dari pemikiran seperti ini menyebabkan mereka mudah dimanipulasi serta cuai dalam membuat pertimbangan atau keputusan.

Marilah sama-sama kita fikirkan, dimana kedudukan kita sebagai umat Islam jika hanya logik yang dijadikan pautan dan rujukan tanpa bersandarkan kepada kebenaran Ilahi?

* Dr. Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)


PENUNGGANG MOTOSIKAL MENGAKU TIDAK BERSALAH PUKUL WARGA EMAS

SHAH ALAM: Penunggang motosikal mengaku tidak bersalah di Mahkamah Majistret hari ini, atas pertuduhan mencederakan warga emas, Ahad lalu.

Tertuduh Muhammad Zulkifli Che Su, 24, membuat pengakuan tersebut selepas pertuduhan dibacakan di hadapan Majistret, Muhammad Syafiq Sulaiman.

Mengikut pertuduhan, tertuduh didakwa sengaja menyebabkan kecederaan kepada Zainol Din Hussain di Padang Jawa, pada jam 12 tengah hari, 22 Mei lalu.

Kesalahan tersebut dilakukan mengikut Seksyen 323 Kanun Keseksaan yang membawa hukuman penjara sehingga setahun atau denda maksimum RM2,000 atau kedua-dua sekali, jika sabit kesalahan.

Semasa prosiding, Timbalan Pendakwa Raya, Erneetha Kaur mencadangkan tertuduh diikat jamin sebanyak RM6,000 dengan seorang penjamin serta syarat tambahan iaitu tidak mengganggu mangsa atau saksi berkaitan kes berkenaan.

Peguam tertuduh, Abi Mursyidin Awal memohon agar anak guamnya dikenakan ikat jamin pada kadar rendah kerana dia hanya bekerja sebagai mekanik serta perlu menanggung ibu bapanya di kampung.

Mahkamah kemudian menetapkan jaminan RM2,000 dengan syarat tambahan tertuduh tidak boleh mengganggu mangsa atau saksi berkaitan.

Ahad lalu, tular kejadian seorang lelaki tempatan ditahan polis selepas memukul warga emas di tengah jalan raya berhampiran jejantas di Padang Jawa.

Mahkamah menetapkan 13 Julai depan untuk sebutan semula kes.—AlHijrah Online


USTAZ BAWA JEMAAH TIDAK VAKSIN TUNAI UMRAH AKAN DIPANGGIL – MENTERI AGAMA

PUTRAJAYA: Pihak berkuasa agama akan memanggil seorang ustaz yang mengaku membawa jemaah tidak divaksin ke Arab Saudi bagi menunaikan umrah.

Menteri di Jabatan Perdana Menteri (Hal Ehwal Agama) Senator Idris Ahmad berkata, pihaknya kesal dengan tindakan individu tersebut sekiranya ia benar berlaku.

“Saya mengharapkan kepada pihak bertanggungjawab untuk disiasat, kerana syarat yang ditetapkan adalah perlu lengkap divaksin, jadi bagaimana mereka yang tidak lengkap divaksin boleh terlepas untuk menunaikan umrah.

“Perkara tersebut sepatutnya tidak boleh berlaku, kerana niatnya untuk menunaikan ibadah umrah. Bila perkara tersebut berlaku, ia tidak seiring dengan niat menunaikan ibadah itu,” katanya.

Ujar Idris, walaupun pengurusan ibadah umrah bukan berada di bidang kuasa kementeriannya, namun pihaknya boleh memberikan nasihat atau mendapatkan penjelasan dari ustaz tersebut.

Sementara itu, Idris memaklumkan kebenaran menunaikan ibadah haji melibatkan jemaah Malaysia masih dibenarkan pihak berkuasa Arab Saudi.

Namun, kebenaran menunaikan ibadah tersebut hanya tertakluk pada jumlah kuota yang telah ditentukan.—AlHijrah Online


LAPAN REMAJA BASIKAL LAJAK MAUT, JURUJUAL DIARAH BELA DIRI

JOHOR BAHRU: Seorang jurujual wanita diperintah membela diri oleh Mahkamah Tinggi Johor Bahru akibat memandu secara melulu hingga mengakibatkan kematian lapan remaja berbasikal lajak pada 18 Februari 2017.

Pesuruhjaya Kehakiman Dr Shahnaz Sulaiman membuat keputusan itu selepas mendapati pihak pendakwaan berjaya membuktikan kes prima facie, terhadap Sam Ke Ting, 26 tahun.

Menurut pertuduhan, Ke Ting didakwa memandu kenderaan di Jalan Lingkaran Dalam, di sini, dalam keadaan berbahaya yang menyebabkan kematian lapan penunggang basikal pada jam 3.20 pagi, 18 Februari 2017.

Mangsa yang maut dalam kemalangan tersebut berumur 13 hingga 16 tahun.

Bagaimanapun, suspek didakwa mengikut Seksyen 41(1) Akta Pengangkutan Jalan 1987 memperuntukkan hukuman penjara maksimum 10 tahun serta denda RM20 ribu, jika sabit kesalahan.

Majistret Zuhaini Zulkafli menetapkan tertuduh diikat jamin RM10 ribu dengan seorang penjamin selain lesen memandu dan pasportnya diserahkan kepada mahkamah.

Mahkamah turut menetapkan tarikh perbicaraan bagi pembelaan tertuduh selama tiga hari bermula 9 hingga 11 Mei ini.

Terdahulu, pada 28 Oktober tahun lalu, mahkamah bertindak untuk melepas dan membebaskan suspek berkenaan daripada tuduhan tersebut yang mengakibatkan kematian lapan remaja berbasikal lajak berkenaan.—AlHijrah Online


WARGA EMAS RENTUNG DALAM KEBAKARAN EMPAT KENDERAAN

PETALING JAYA: Seorang warga emas berusia 67 tahun ditemui rentung dalam kebakaran melibatkan empat kenderaan di tempat letak kereta pangsapuri Desa Mentari di sini, awal pagi tadi.

Penolong Pengarah Bahagian Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mukhtar berkata, mayat lelaki berbangsa india itu ditemui di dalam salah satu kenderaan yang terbakar.

“Kebakaran melibatkan empat kenderaan yang sedang parkir iaitu kereta jenis Ford Telestar yang terbakar 100 peratus, Naza CItra yang terbakar 50 peratus, Proton Wira dan lori jenis Daihatsu yang sama terbakar 5 peratus.

“Mangsa ditemui rentung dalam kereta Naza Citra,” katanya.

Menurut Ahmad Mukhlis, bomba menerima maklumat berhubung kejadian pada 2.45 pagi dan tiba di lokasi lima minit kemudian.

Punca kebakaran tersebut masih disiasat. — AlHijrah Onlie


600 PETUGAS KAWAL SELIA 22,320 JEMAAH HAJI MALAYSIA

MADINAH, 17 Jun – Tabung Haji (TH) menyediakan 600 petugas untuk kawal selia 22,320 jemaah Malaysia menunaikan Ibadat Haji di Arab Saudi pada tahun ini.
Ketua Rombongan Haji Malaysia, Datuk Syed Salleh Syed Abdul Rahman berkata secara puratanya setiap lapan orang petugas akan menjaga 3,200 jemaah bagi tempoh 45 hari pada musim haji yang akan bermula antara Ogos dan September nanti.

Beliau berkata 600 petugas itu terbahagi kepada dua kumpulan iaitu Rombongan Kebajikan seramai 350 petugas dan Rombongan Kesihatan yang terdiri daripada 250 petugas.

“Petugas Haji dari Rombongan Kebajikan adalah anggota TH sendiri, petugas dari agensi lain seperti Jabatan Pendaftaran Negara, Jabatan Kebajikan Masyarakat, Kor Agama Angkatan Tentera dan Polis Diraja Malaysia (PDRM) serta Pembimbing Ibadat Haji (Pihtas),” katanya kepada pemberita Malaysia mengenai persiapan TH bagi musim haji tahun ini, di sini.
Rombongan Kesihatan pula akan terdiri daripada doktor-doktor pakar dan kakitangan kesihatan, katanya.

Syed Salleh berkata TH juga mengambil tenaga tambahan daripada kalangan penduduk tempatan sebagai Pembantu Petugas Haji (Patuh), seramai 260 orang. Beliau berkata latihan dan kemahiran petugas haji diberi penekanan melalui beberapa siri kursus yang diadakan sepanjang tahun sebelum bermulanya operasi haji.

“Ini adalah bagi melahirkan seorang Petugas Haji Idaman yang kompeten, mesra, cekap dan bermaklumat di setiap stesen operasi sama ada di tanah air maupun di Tanah Suci semasa berurusan dengan para jemaah,” katanya.

Bagi Operasi Haji Tanah Air di Malaysia pula bilangan petugas TH adalah seramai 250 orang dan agensi awam antara 800 hingga 1,200 orang, katanya. Beliau berkata petugas agensi luar termasuk kakitangan PDRM, Jabatan Pertahanan Awam Malaysia, Sukarelawan Malaysia, Jabatan Kesihatan negeri, Majlis Perbandaran dan kerajaan negeri,” katanya.

BERNAMA


SABAH LANCAR SISTEM APLIKASI PROFILE KAMPUNG

KOTA KINABALU: Kerajaan Sabah hari ini melancarkan Sistem Aplikasi Profil Kampung bagi menambah baik tadbir urus Kementerian Pembangunan Luar Bandar (KPLB) Sabah seterusnya mempertingkat prestasi sistem penyampaian kementerian berkenaan menerusi pendigitalan.

Sistem dibangunkan oleh Unit Perancang Ekonomi Negeri Sabah dengan kerjasama Sabah.Net itu kini telah digunakan di pejabat daerah dan aplikasi tersebut antara lain berperanan sebagai pangkalan data pembangunan setiap kampung di seluruh negeri.

Majlis pelancaran sistem itu disempurnakan Ketua Menteri Sabah Datuk Seri Mohd Shafie Apdal yang turut disaksikan Menteri Pembangunan Luar Bandar Sabah Datuk Ewon Benedick pada Persidangan Pegawai Daerah Sabah yang ke-24, di sini.

Turut hadir ketiga-tiga Timbalan Ketua Menteri Sabah iaitu Datuk Jaujan Sambakong, Datuk Wilfred Madius Tangau dan Datuk Christina Liew serta Setiausaha Kerajaan Negeri Sabah Datuk Safar Untong.

Berucap pada majlis itu, Mohd Shafie berkata penggunaan digital dalam perkhidmatan awam di Sabah perlu terus diperkasakan bagi memastikan gerak kerja dapat dilakukan dengan lebih pantas sekali gus mengelak daripada berlakunya sebarang kelewatan selain mampu membantu menjimatkan kos operasi.

Mohd Shafie turut mengingatkan penjawat awam khususnya pegawai daerah di Sabah supaya tidak bergerak secara bersendirian ketika melaksanakan tugas serta tanggungjawab memenuhi keperluan rakyat, sebaliknya perlu bekerjasama dan mewujudkan koordinasi termasuk dengan wakil rakyat bagi memastikan kerja lebih sistematik dan efisien.

Pegawai daerah juga perlu menentukan keperluan serta kehendak rakyat di kawasan mereka sebelum merancang dan mengemukakan cadangan kepada pihak kerajaan bagi memastikan pembangunan mahupun perkhidmatan menjadi kepentingan rakyat diberikan keutamaan, katanya.

Pada majlis itu, Mohd Shafie turut melancarkan Pelan Strategik Pembangunan Luar Bandar Sabah 2021-2025 yang mencakupi lapan teras utama, pernyataan dasar, strategi dan program.

Terdahulu, Ewon ketika berucap berkata pelan itu dirangka antara lain bertujuan mencapai sasaran penurunan kadar kemiskinan serta pembangunan infrastruktur asas, ameniti sosial dan modal insan komuniti luar bandar sepanjang pelaksanaan Rancangan Malaysia Ke-12 (RMK12).

Pelan itu akan menjadi panduan utama kepada KPLB Sabah dan pejabat daerah dalam menjayakan RMK12, katanya.– BERNAMA


30 MAUT DALAM GEMPA BUMI DI MAGHRIBI

RABAT: Sekurang-kurangnya 30 orang terbunuh dalam gempa bumi kuat yang melanda Maghribi pada malam Jumaat, lapor media tempatan.

Lebih 20 kematian dilaporkan di bandar pelancongan Marrakech, 320 km selatan ibu kota Rabat, dan empat di wilayah Ouarzazat, manakala jumlah korban dijangka meningkat, lapor Xinhua.

Gempa bumi berukuran 7.0 pada skala Richter melanda Maghribi pada 11.11 malam waktu tempatan (2211 GMT), dengan pusat gempa sedalam 18.5 km kira-kira 70 km barat daya Marrakesh.

Gempa bumi dirasai di kebanyakkan bandar di seluruh Maghribi, termasuk Rabat dan Casablanca. — AlHijrah Online


MRSM GANTUNG PELAJAR BULI SERTA MERTA, CADANG UNTUK DITAMATKAN PENGAJIAN

PADANG TERAP: Enam pelajar Maktab Rendah Sains Mara (MRSM) yang dikenal pasti terlibat dalam kes buli, digantung persekolahan serta merta selama dua minggu.

Menteri Pembangunan Luar Bandar, Datuk Seri Mahdzir Khalid, berkata Jawatankuasa Disiplin Maktab (JDM) turut mencadangkan pelajar terbabit ditamat pengajian mereka dari institusi itu.

“JDM telah lakukan soal siasat dengan pelajar yang dipukul dan telah berjumpa dengan sepuluh orang pelajar tersebut.

“Dalam laporan itu, disebutkan enam orang pelajar yang memukul dan empat orang pelajar yang turut berada di situ untuk bersubahat ataupun membuat provokasi pelajar ini terdiri daripada pelajar tingkatan 1 hingga ke pelajar tingkatan 3,” katanya.

Beliau berkata demikian pada sidang media selepas Majlis Perasmian Mesyuarat Perwakilan Wanita Umno Bahagian Padang Terap, hari ini.

Tegas Mahdzir, MARA mengambil serius kejadian buli membabitkan pelajar di institusi pendidikan di bawah Kementerian Pembangunan Luar Bandar itu dan tindakan sewajarnya perlu untuk memberi peringatan serta pengajaran.

Ditanya mengenai siasatan pihak polis terhadap kes berkenaan, Mahdzir berkata, pihaknya tidak mencampuri urusan siasatan dan menyerahkan kepada pihak polis berdasarkan siasatan luaran.

Jelas beliau, MARA mengambil tindakan penggantungan itu berdasarkan siasatan dalaman dan mengikut peruntukan hukuman yang telah ditetapkan JDM.

“Malang bagi MRSM yang mempunyai pelajar-pelajar yang pandai, pelajar-pelajar yang terpilih dan dibuat temuduga saringan dan tapisan untuk masuk ke sini, tetapi dalam banyak-banyak yang terpilih tu ada lagi yang membuli seperti ini, saya amat kecewa,” katanya. –AlHijrah Online


JURUTERBANG SYARIKAT PENERBANGAN TEMPATAN DIPERCAYAI BUNUH DIRI, TEKANAN DIBERHENTIKAN KERJA

SERDANG: Tekanan hidup akibat diberhentikan kerja dipercayai menjadi punca seorang juruterbang membunuh diri dengan terjun dari sebuah kondominium di Bandar Kinrara pada Isnin.

Memetik laporan Bernama, Ketua Polis Daerah Serdang, Asisten Komisioner Ismadi Borhan berkata, lelaki berusia 35 tahun itu maut selepas dipercayai terjun dari unit kediamannya di tingkat 12 pada kira-kira 3 petang hari kejadian.

“Hasil pemeriksaan di sekitar kawasan kejadian tiada menjumpai kesan mencurigakan atau unsur jenayah.

“Selain itu, pemeriksaan fizikal pada mayat mangsa juga tidak menemui kecederaan akibat perbuatan jenayah,” katanya dalam satu kenyataan hari ini.

Menurutnya, mangsa dikatakan bertindak demikian kerana tertekan dan tidak dapat mengawal diri akibat diberhentikan kerja dua bulan lalu.

Ismadi berkata soal siasat ke atas saksi yang berada di tempat kejadian memaklumkan lelaki itu merupakan seorang juruterbang sebuah syarikat penerbangan tempatan.

Polis masih menjalankan siasatan lanjut berhubung kejadian itu dan Ismadi menasihatkan orang awam agar tidak membuat sebarang komen yang boleh mengganggu siasatan serta mengguris hati keluarga mangsa. — AlHijrah Online


Mahkamah India bakal dengar kembali kes Ayodhya

AYODHYA, 11 Januari – Mahkamah Tertinggi India dijangka akan mendengar kembali kes Ayodhya pada 29 Januari depan.

Kes ini telah mengundang perdebatan dan kontroversi hangat berkenaan rancangan untuk membina kuil Hindu di tapak runtuhan masjid yang dibina semasa era Mughal. Isu ini telah menjadi pertikaian antara penganut Hindu dan Islam sejak ia dibina pada abad ke-16.

Reuters melaporkan daripada agensi berita BBC News, semenjak pilihanraya yang lepas, penyokong kerajaan sekarang mendesak agar kuil hindu dibina ditapak tersebut. Ia merupakan salah satu janji pilihanraya yang telah dibuat oleh Perdana Menteri India, Narendra Modi.

Masjid Babri dibina dalam bandar Ayodhya semasa era pemerintahan dinasti Mughal. Bagaimanapun para penganut Hindu telah merobohkan masjid tersebut pada 1992 lalu mengakibatkan perbalahan antara penganut kedua-dua agama tersebut sehingga mengorbankan hampir 2000 nyawa.

Penganut Hindu mendakwa masjid tersebut dibina atas tanah yang merupakan tempat kelahiran Dewa Ram.

Mahkamah Tinggi Allahabad sebelum ini memutuskan bahawa tanah itu harus dibahagikan kepada tiga bahagian, lapor Timesof India. Dewa Hindu, Hindu-nasionalis dan Lembaga Sunni Waqf masing-masing mendapat satu bahagian.


JURUTEKNIK TNB MAUT DIGILIS

PUNCAK ALAM: Seorang juruteknik Tenaga Nasional Berhad (TNB) Ahmad Anwar Raspan, 34 tahun, maut digilis kenderaan berat selepas motosikal yang ditunggangnya terbabit dalam kemalangan di Jalan Puncak Alam menghala ke Meru.

Kemalangan itu berlaku kira-kira jam 8.30 pagi tadi dan mangsa yang menunggang motosikal jenis skuter Honda dalam perjalanan ke tempat kerja.

Mangsa dipercayai dihimpit sebuah kereta sebelum terjatuh dan digilis lori yang tidak sempat untuk berhenti sepanjang 10 meter.

Mayat mangsa telah dihantar ke Hospital Klang untuk siasatan lanjut.

Dalam pada itu, kenderaan yang dipercayai menghimpit mangsa disyaki melarikan diri.

Orang awam yang mempunyai maklumat berhubung kejadian tersebut boleh memaklumkan di balai polis yang berhampiran bagi membantu siasatan.—AlHijrah Online


MAIJ BINA 32 UNIT RUMAH TRANSIT BANTU ASNAF

MERSING: Sebanyak 32 unit rumah transit Baitul Rahmah dibina Kampung Tenglu di sini oleh Majlis Agama Islam Johor ( MAIJ) dalam usaha membantu golongan asnaf yang memerlukan.

Exco Hal Ehwal Agama Islam, Pertanian dan Pembangunan Luar Bandar negeri, Tosrin Jarvanthi berkata, rumah transit berkenaan dibina di atas tanah kerajaan dengan keluasan tanah kira-kira lima ekar.

Menurutnya, sebanyak RM3.5 juta wang zakat yang dikeluarkan orang ramai digunakan untuk membina rumah transit Baitul Rahmah tersebut.

“Setiap rumah transit ini berkeluasan 600 kaki persegi dilengkapi dengan tiga bilik, satu bilik air, ruang tamu dan dapur.

“Saya ingin merakamkan ribuan terima kasih kepada semua pembayar zakat kerana atas jasa pembayar zakat inilah kita dapat melaksanakan skim bantuan ini,”katanya.

Beliau yang juga ADUN Bukit Permai berkata demikian, ketika berucap merasmikan Majlis Penyerahan Kunci Rumah Transit Baitul Rahmah Majlis Agama Islam Negeri Johor, semalam.

MAIJ berjaya mengutip semua jenis zakat pada jumlah yang memberangsangkan pada tahun 2019.

Wakil rasmi Pegawai Eksekutif Maij, Khirul Nizam Md Said berkata, jumlah kutipan zakat pada tahun lepas cukup memberangsangkan.

“MAIJ berjaya mengutip sejumlah RM287.2 juta zakat harta, sementara kutipan zakat fitrah berjumlah RM19.9 juta.

“Kutipan ini menyaksikan sebanyak RM307.2 juta zakat harta dan fitrah secara keseluruhan berjaya dikumpulkan sepanjang tahun lalu,”katanya.

Tambahnya, bagi agihan pula berjaya disampaikan kepada golongan asnaf berjumlah RM262.9 juta sepanjang tahun berkenaan. — SINAR HARIAN


CORONAVIRUS: LAPAN WARGANEGARA CHINA DIKUARANTIN DI SEBUAH HOTEL DI JB

IPOH: Lapan warganegara China yang tiba di Johor Bahru, Johor dari Singapura semalam kini dikuarantinkan di sebuah hotel dengan pemantauan dan kawalan rapi Kementerian Kesihatan.

Timbalan Menteri Kesihatan, Dr Lee Boon Chye berkata kesemua mereka adalah rakan seperjalanan seorang lelaki warganegara China berusia 66 tahun dari Wuhan yang tiba di Singapura 20 Jan lalu, sebelum disahkan positif novel coronavirus import.

Dr Lee berkata kesemua lapan individu itu perlu diasingkan sekurang-kurangnya seminggu bagi mengenal pasti sekiranya mempunyai simptom coronavirus.

“Mereka bukan pesakit tetapi mereka dipantau untuk dikuarantin bagi melihat sama ada terdapat simptom atau tidak kerana mereka ada hubungan dengan pesakit yang positif coronavirus. Tetapi buat masa ini, mereka tidak ada (simptom),” katanya dipetik BERNAMA selepas meninjau ketibaaan penerbangan dari Singapura di Lapangan Terbang Sultan Azlan Shah (LTSAS) di sini, hari ini.

Mengulas lanjut, Dr Lee berkata pihaknya akan mempertingkatkan penggunaan mesin pengimbas suhu badan bagi mengesan virus coronavirus di semua kawasan lapangan terbang dan pintu masuk negara.

“Kita akan mempertingkatkan peralatan untuk buat saringan suhu badan di semua lapangan terbang dan pintu masuk,” katanya. — AlHijrah Online


WANITA DISYAKI DIROGOL DITEMUKAN TRAUMA DI TEPI JALAN

IPOH: Polis menahan seorang lelaki selepas disyaki merogol seorang wanita yang ditemukan dalam keadaan trauma dan cedera di sekitar Jalan Kamaruddin Isa, Fair Park dekat sini semalam.

Ketua Polis Daerah Ipoh ACP Yahaya Hassan berkata mangsa berusia 38 tahun itu ditemukan orang awam yang kemudian membuat laporan polis.

“Sepasukan polis dari Balai Polis Sungai Senam bergegas ke tempat kejadian untuk memberi bantuan kepada mangsa.

“Hasil siasatan awal, mangsa seorang wanita warga tempatan telah dirogol di rumahnya oleh seorang lelaki suspek warga tempatan yang tidak dikenali, mangsa berjaya melarikan diri dari tempat kejadian setelah dirogol dan mengalami kecederaan di bahagian kaki akibat terjatuh dari tempat tinggi,” katanya dalam kenyataan di sini.

Yahaya berkata polis memberkas lelaki tempatan berumur 43 tahun itu di rumah mangsa dan merampas beberapa senjata seperti gunting, pisau dan kuku kambing.

Hasil semakan polis, beliau berkata suspek memiliki beberapa rekod jenayah narkotik lampau dan ujian saringan air kencing juga didapati positif dadah jenis methamphetamine.

“Kes disiasat di bawah Seksyen 376 Kanun Keseksaan kerana merogol dan pihak polis mendapat perintah tahanan reman terhadap suspek selama tujuh hari bermula 9 hingga 25 April untuk siasatan lanjut,” katanya.–AlHijrah Online


HENTIKAN TINDAS UMAT ISLAM!

Betul ke penindasan umat Islam di seluruh dunia, termasuk di wilayah Palestin, punca berlakunya keganasan? Itu kata Tun Dr Mahathir Mohamad semalam.

Ikuti laporan visual Berita AlHijrah 11 November 2019. — AlHijrah Online


PUSAT TAREKAT AL-NAQSYABANDIAH AL-KHALIDIYYAH DI SEREMBAN DITUTUP ENAM BULAN

SEREMBAN: Pusat pengamalan Tarekat al-Naqsyabandiah al-Khalidiyyah di Labu di sini ditutup enam bulan berkuat kuasa semalam berikutan aduan terdapat perbuatan atau perkara yang bercanggah dengan hukum syarak di pusat berkenaan.

Mufti Negeri Sembilan Datuk Mohd Yusof Ahmad berkata penutupan pusat itu bagi membolehkan siasatan lanjut dilakukan sebelum Muzakarah Jawatankuasa Fatwa Negeri Sembilan membuat keputusan membatalkan pendaftaran terekat tersebut atau sebaliknya.

“Apa yang berlaku ini dilihat adalah kesalahan yang dilakukan oleh individu yang memimpin tarekat tersebut, sama ada pengamal atau amalannya mengikut hukum syarak dan disiplin ilmu tarekat serta tasawuf atau tidak.

“Sebagaimana yang diketahui, Tarekat al-Naqsyabandiah al-Khalidiyyah merupakan satu daripada tarekat yang muktabar (terkenal) di dunia,” katanya dalam kenyataan hari ini.

Beliau berkata penutupan itu juga merupakan tindakan proaktif Jabatan Mufti Kerajaan Negeri, Negeri Sembilan bagi menyekat kesalahan dalam tarekat dan pelanggaran apa-apa syarat yang ditetapkan.

Mohd Yusof berkata dengan adanya Enakmen Tarekat Tasawuf (Negeri Sembilan) 2005, tarekat yang beramal di Negeri Sembilan dapat dikawal dan dipantau selain tindakan undang-undang boleh dikenakan sekiranya ada kesalahan dilakukan. –AlHijrah Online


JEREBU: UTUS SURAT KEPADA INDONESIA JIKA BUKTI LENGKAP

PUTRAJAYA: Keputusan
sama ada Malaysia akan mengutus surat kepada Presiden Indonesia, Joko Widodo berhubung
jerebu rentas sempadan yang menjejaskan kualiti udara di negara ini akan
diputuskan sebaik pengesahan lanjut diterima.

Perdana Menteri,
Tun Dr Mahathir Mohamad melalui laporan Sinar Harian berkata, ketika ini
pihaknya masih meneliti dakwaan Indonesia yang menegaskan masalah jerebu berpunca
daripada Malaysia.

“Buat masa ini belum lagi. Kita akan lihat kepada bukti yang mengatakan Malaysia jadi punca.

“Jadi, kita kena ada pengesahan sama ada akan utus surat atau tidak,” katanya pada sidang media selepas Program The Putrajaya Boat Race 2019 di Kelab Tasik Putrajaya di sini hari ini.

Perdana Menteri berkata
demikian ketika ditanya sama ada Malaysia berhasrat  menghantar surat kepada kerajaan Indonesia
berhubung keadaan jerebu rentas sempadan yang menjejaskan kualiti udara di
negara ini.

Menteri Alam
Sekitar dan Perhutanan Indonesia, Siti Nurbaya Bakar sebelum ini dilaporkan mendakwa
jerebu yang menyelubungi Malaysia berasal dari Sarawak.

Bagaimanapun
tuduhan itu disanggah Menteri Tenaga, Sains, Teknologi, Alam Sekitar dan
Perubahan Iklim Malaysia, Yeo Bee Yin berdasarkan data Pusat Meteorologi Khusus
ASEAN (ASMC) yang membuktikan jerebu berasal dari Indonesia bersandarkan titik
panas direkodkan di Kalimantan dan Sumatera, Indonesia.

Mengulas lanjut, Dr Mahathir turut meminta orang ramai agar tidak terlalu bimbang dengan keadaan jerebu kerana ia masih lagi terkawal.

“Keadaan jerebu tidak begitu teruk,
saya pakai topeng ketika naik kuda (pagi tadi) supaya orang tidak kenal,”
katanya. – SINAR HARIAN/ALHIJRAH ONLINE


MEK SOM SEMAKIN PULIH DARIPADA TRAUMA

KOTA BAHARU, 25 Jun – Mek Som Mat Diah, warga emas yang putus kaki kiri akibat ditetak seorang remaja lelaki Ahad lepas, semakin pulih daripada trauma kejadian itu.

Insiden itu berlaku dalam kejadian samun di rumah Mek Som, 89, di Kampung Tanjung Rendang, Lemal, Pasir Mas.

Anak saudaranya, Mek Nab Awang Ngah, 70, berkata ibu saudaranya itu mula menerima hakikat dirinya yang kini cacat anggota.

“Dia telah mula makan dan dapat tidur nyenyak. Cuma dia sedikit gelisah kerana tak mahu lama tinggal di hospital dan ingin segera pulang ke rumah.

“Doktor cakap mungkin Isnin atau Selasa ini Mek Som akan dibenarkan pulang ke rumah,” katanya ketika ditemui pemberita di Hospital Universiti Sains Malaysia (HUSM) Kubang Kerian di sini hari ini.

Terdahulu, Menteri Perdagangan Antarabangsa dan Industri Datuk Seri Mustapa Mohamed melawat Mek Som di hospital berkenaan. Beliau turut melawat Ketua Biro The Star Kelantan Syed Azhar Alqadri yang menjalani pembedahan pintasan jantung pada 11 Jun lepas di hospital sama.

Mek Nab yang tinggal di Jengka 11, Pahang berkata beliau akan menjaga ibu saudaranya itu sehingga sembuh kerana menganggap Mek Som seperti ibunya sendiri.

“Saya akan jaga Mek Som sampai dia sembuh dan akan turut berhari raya bersamanya nanti,” katanya.

BERNAMA


COVID-19: KES BAHARU TURUN KEPADA 970 KES

KUALA LUMPUR: Jumlah kes baharu positif COVID-19 turun mendadak hari ini kepada 970 kes berbanding semalam 2,188 kes.

Negeri Sembilan menjadi negeri yang mencatatkan kes tertinggi dengan 318 kes diikuti Sabah 293 kes, Selangor 115 kes, dan Perak 80 kes.

Sebahagian besar kes di Negeri Sembilan daripada penjara iaitu Kluster Bakti dengan 301 kes.

Pertambahan kes baharu hari ini menjadikan jumlah keseluruhan COVID-19 di Malaysia meningkat kepada 59,817.

Menurut Ketua Pengarah Kesihatan Tan Sri Dr Noor Hisham Abdullah 2,348 kes sembuh dicatatkan hari ini menjadikan jumlah keseluruhan sembuh 46,501.

Dr Noor Hisham turut memaklumkan empat kematian baharu hari ini dan angka korban COVID-19 keseluruhan di Malaysia meningkat kepada 345 kes.

Lima kluster baharu dilaporkan hari ini dan tiga kluster diumumkan tamat. — AlHIjrah Online


SINGAPURA TIDAK HANTAR ROMBONGAN JEMAAH HAJI 2021

SINGAPURA: Kerajaan Singapura mengambil langkah untuk tidak menghantar rombongan jemaah ibadah haji pada tahun ini susulan pandemik COVID-19 di peringkat global masih berterusan.

Menerusi kenyataan di laman web Majlis Agama Islam Singapura (MUIS), keadaan pandemik tersebut masih menunjukkan peningkatan di seluruh dunia di samping penyebaran varian baharu COVID-19 semenjak kebelakangan ini.

“Semakin banyak negara di dunia melaporkan gelombang jangkitan baharu dan bulan-bulan akan datang mungkin akan lebih mencabar.

“Meskipun banyak negara telah memulakan vaksinasi mereka, kadar vaksinasi di banyak negara masih rendah pada saat ini,” katanya.

Bagaimanapun, MUIS yakin sepenuhnya dengan pengurusan serta langkah-langkah yang disediakan kerajaan Arab Saudi bagi menangani pandemik ini sewaktu musim ibadah Haji pada tahun ini.

Namun, Singapura dengan sokongan Jawatankuasa Fatwa mempunyai pertimbangan sendiri untuk menjaga kesihatan, keselamatan dan kesejahteraan jemaah Singapura.

MUIS akan mengatur semula giliran bagi jemaah yang terjejas ke tahun haji berikutnya.

Arab Saudi sebelum ini mengumumkan kebenaran ibadah haji dilaksanakan bagi tahun 2021 termasuk untuk jemaah dari luar negara dengan syarat-syarat yang ketat. —AlHijrah Online


Pendatang Yahudi ceroboh Masjid al-Aqsa

BAITULMAQDIS, 11 Julai – Lebih 100 pendatang Yahudi menceroboh pekarangan Masjid al-Aqsa menerusi pintu al-Magharibah semalam.

Pihak Berkuasa Wakaf Islam Baitulmaqdis berkata, kehadiran mereka turut diiringi pasukan keselamatan Israel.

Jurucakapnya, Firas Al-Dibs berkata, pendatang terbabit turut melakukan ritual keagamaan dan tindakan provokasi sebaik melangkah masuk ke kompleks berkenaan.

Tindakan tersebut mengundang rasa tidak puas hati dalam kalangan penduduk Palestin yang menganggap pihak berkuasa Israel mengamalkan sikap double standard.

“Pendatang Yahudi terbabit bebas berbuat apa sahaja dan mereka berasa selamat kerana dilindungi polis Israel,” kata Al-Dibs.

Ini bukan kali pertama kejadian seumpama itu berlaku.

Sinar Harian memetik laporan agensi berita menyebutkan pada April lalu, lebih 500 pendatang Yahudi menceroboh kawasan itu sempena perayaan Passover.


Inspirasi Ashabul Kahfi

Timbalan Perdana Menteri, Datuk Seri Dr. Wan Azizah Wan Ismail mahu anak muda mengambil inspirasi dari kisah Ashabul Kahfi sebagai contoh pemuda harapan bangsa dan negara.

Siaran Berita Alhijrah 17 April 2019.


QARI, QARIAH HULU LANGAT UNGGULI TILAWAH AL-QURAN SELANGOR

SHAH ALAM: Guru tajwid sekolah rendah swasta, Izzat Azizi Zainal serta pengasas pusat pengajian Al-Quran, Nor Ruzana Natiah Jaafar masing-masing muncul johan qari dan qariah Majlis Tilawah dan Hafazan Al-Quran Peringkat Negeri Selangor 1444H/2023M di sini semalam.

Izzat Azizi, 31, dan Nor Ruzana Natiah, 40, masing-masing mewakili daerah Hulu Langat menerima wang tunai berjumlah RM15,000 berserta piala iringan, sepersalinan pakaian dan sijil penyertaan.

Raja Muda Selangor Tengku Amir Shah Sultan Sharafuddin Idris Shah berkenan berangkat menyampaikan hadiah kepada pemenang pada majlis yang berlangsung di Dewan Syarahan dan Muzakarah Islam Shah Alam Masjid Sultan Salahuddin Abdul Aziz Shah.

Turut hadir Setiausaha Kerajaan Negeri Datuk Haris Kasim.

Izzat Azizi yang memperoleh 87.5 peratus markah mengatasi Faris Hadi Taufik (Petaling) yang mendapat 87 peratus markah, manakala Muhammad Isyraq Shahruddin (Kuala Selangor) yang merangkul tempat ketiga mewakili memperoleh 86  peratus markah merangkul tempat ketiga.

Nor Ruzana Natiah yang mendapat 88.5 peratus markah mengatasi qariah Siti Rodiah Mohamad Noor (Petaling) yang memperoleh 73.5 peratus markah manakala Fidatul Akhmar Gosnon (Sabak Bernam) di tempat ketiga dengan 72.5 peratus markah.

Nor Ruzana Natiah juga diumum sebagai Peserta Terbaik Keseluruhan Tilawah Al-Quran, manakala Muhammad Izzul Affan Sazali dinobatkan Peserta Terbaik Keseluruhan Hafazan Al-Quran dari juzuk 1 hingga 30, dengan masing-masing membawa pulang kepingan emas bernilai RM10,000

Kedua-dua johan Tilawah itu dijangka mewakili Selangor pada Majlis Tilawah Al-Quran Peringkat Kebangsaan tahun ini yang dijadual berlangsung di Butterworth, Pulau Pinang pada 11 hingga 16 Jun depan. –AlHijrah Online


LEBIH 90 PERATUS POPULASI DEWASA TELAH DIVAKSIN

KUALA LUMPUR: Sejumlah 90.02 peratus populasi dewasa telah lengkap divaksin setakat 10 Oktober 2021.

Manakala 94.8 peratus populasi dewasa telah menerima sekurang-kurangnya satu dos vaksin.

Semalam sahaja 129,518 suntikan vaksin diberikan melibatkan 31,932 penerima dos pertama dan 97,586 penerima dos lengkap.

Lembah Klang mencatatkan jumlah tertinggi populasi dewasa lengkap divaksin iaitu 112.1 peratus, diikuti, Labuan 99.1 peratus, dan Negeri Sembilan 98.6 peratus.

Semalam Perdana Menteri Datuk Seri Ismail Sabri Yaakob telah mengumumkan kebenaran rentas negeri untuk individu lengkap vaksin selepas negara berjaya merekodkan lebih 90 peratus individu dewasa lengkap vaksin. – AlHijrah Online


POLIS MARIN RAMPAS RM453,000 ROKOK SELUDUP

ALOR SETAR: Pasukan Polis Marin Wilayah Satu Langkawi berjaya merampas 101,380 batang rokok pelbagai jenama yang bernilai RM93,580 dalam enam buah van di Jalan Dato Kumbar, Alor Star kira-kira jam 7.30 malam tadi.

Menurut Komander Pasukan Polis Marin Wilayah Satu, Asisten Komisioner Rosman Ismail, pemeriksaan awal yang dijalankan Unit Risikan Marin ke atas salah sebuah kenderaan terbabit menemui sejumlah karton rokok yang diletakkan di bahagian but belakang van.

Dalam serbuan terbabit, turut ditahan dua lelaki berumur 45 dan 54 tahun yang dipercayai terlibat untuk menjaga van tersebut bagi membantu siasatan.

Susulan itu, pasukannya bertindak memeriksa kesemua enam buah van dan menemui sebanyak 101,380 batang rokok pelbagai jenama.

Pemeriksaan terperinci yang dijalankan mendapati semua rokok terbabit disyaki tiada cukai kastam dan dipercayai ingin diseludup ke pasaran tempatan.

Hasil siasatan mendapati stor penyimpanan rokok seludup ini berpusat di Pulau Pinang dan menjadi pembekal untuk kawasan utara semenanjung.

Nilai keseluruhan rampasan termasuk enam buah van berserta nilai cukai rokok dianggarkan sebanyak RM453,580.

Van terbabit beserta barangan rampasan kemudiannya dibawa ke Balai Polis Kuala Kedah untuk tujuan pendokumentasian.

Kes disiasat mengikut Seksyen 135(1)(d) Akta Kastam 1967.

Kes kemudianya diserahkan kepada Bahagian Siasatan Jenayah Ibu Pejabat Polis Daerah (IPD) Kota Setar untuk tindakan lanjut.—AlHijrah Online


MUHYIDDIN DIDAKWA ENAM TUDUHAN GUNA KEDUDUKAN UNTUK SUAPAN, TERIMA WANG HARAM

KUALA LUMPUR: Bekas Perdana Menteri Tan Sri Muhyiddin Yassin hari ini didakwa di Mahkamah Sesyen di sini atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.

Muhyiddin, 75, yang memakai sut biru gelap, mengaku tidak bersalah selepas pertuduhan terhadapnya dibacakan di hadapan Hakim Azura Alwi.

“Saya mengaku tidak bersalah dan mohon dibicarakan,” kata Muhyiddin.

Mengikut pertuduhan pertama dan kedua, Muhyiddin didakwa sebagai Perdana Menteri Malaysia dan Presiden Bersatu telah menggunakan kedudukannya untuk menerima suapan RM200 juta daripada Bukhary Equity Sdn Bhd dan RM1 juta daripada Nepturis Sdn Bhd, bagi parti Bersatu.

Bagi pertuduhan ketiga dan keempat pula, beliau didakwa sebagai perdana menteri dan presiden parti itu telah menggunakan kedudukannya untuk satu suapan, iaitu wang berjumlah RM19.5  juta daripada Mamfor Sdn Bhd dan RM12 juta daripada Azman Yusoff bagi parti berkenaan.

Ahli Parlimen Pagoh itu didakwa melakukan kesemua kesalahan itu di Pejabat Perdana Menteri, Blok Utama, Bangunan Perdana Putra, Pusat Pentadbiran Kerajaan Persekutuan di Putrajaya, antara 1 Mac 2020 dan 20 Ogos 2021.

Pertuduhan dikemukakan mengikut Seksyen 23(1) Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24(1) akta sama.

Seksyen tersebut memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan tersebut dapat dinilai atau berbentuk wang, atau RM10,000 mengikut mana-mana yang lebih tinggi, jika sabit kesalahan.

Selain itu, Muhyiddin juga didakwa atas dua pertuduhan iaitu sebagai Presiden Bersatu telah menerima wang hasil daripada aktiviti haram berjumlah RM195 juta daripada Bukhary Equity Sdn Bhd yang dimasukkan ke dalam akaun CIMB Bank milik parti berkenaan.

Kesalahan itu didakwa dilakukan di CIMB Bank Cawangan Menara KL, Jalan Stesen Sentral, di sini, antara 25 Feb 2021 dan 16 Julai 2021 serta 8 Feb dan 8 Julai 2022.

Pertuduhan dikemukakan mengikut Seksyen 4(1)(b) dibaca bersama seksyen 87(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama.

Seksyen itu memperuntukkan hukuman penjara maksimum 15 tahun dan juga boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.

Pendakwaan dikendalikan Peguam Cara Negara Datuk Ahmad Terrirudin Mohd Salleh, Timbalan Pendakwa Raya Datuk Faridz Gohim Abdullah dan Datuk Wan Shaharuddin Wan Ladin manakala Muhyiddin diwakili peguam Datuk K.Kumaraendran, Datuk Rosli Dahlan dan Datuk Takiyuddin Hassan. — AlHijrah Online


JEMAAH UMRAH, PELAWAT PERLU ADA PERLINDUNGAN INSURANS COVID-19

RIYADH: Semua warga asing yang memasuki Arab Saudi bagi tujuan umrah, lawatan dan visa pelancongan wajib ada perlindungan insurans COVID-19.

Lapor Saudi Gazzete, syarat terbaharu itu diumumkan Bank Pusat Saudi dan Majlis Koperasi Insurans Kesihatan pada Ahad.

Perlindungan insurans itu bertujuan menyediakan perkhidmatan kesihatan kepada warga asing sekiranya mereka dijangkiti COVID-19 ketika berada di Arab Saudi.

Ia juga untuk memastikan warga asing yang dijangkiti mendapat akses yang mudah dan cepat untuk rawatan.

Perlindungan insurans itu juga akan menampung kos rawatan, kos kuarantin, selain pemindahan perubatan untuk kes-kes kecemasan. — AlHijrah Online


FAMILYMART MALAYSIA HENTI JUAL MINUMAN ALKOHOL DI 360 KEDAINYA SEJAK MAC

SHAH ALAM: FamilyMart Malaysia telah menghentikan penjualan minuman alkohol di semua 360 kedainya bagi memberikan keyakinan tambahan kepada para pelanggannya.

Pengarah Urusan QL Maxincome Sdn Bhd Chia Lik Khai berkata usaha berkenaan dilaksanakan sejak Mac lepas dalam memastikan pelanggan berbelanja dan menjamu selera tanpa was-was di premis mereka.

“Minuman alkohol adalah penyumbang kecil dalam perniagaan kami setakat ini. Jadi, kami menjangkakan kesannya adalah amat minimum dan kami menumpukan perbelanjaan kepada makanan dan minuman untuk menampung jualan,” katanya.

Beliau berkata demikian selepas Majlis Pengumuman produk FamilyMart Malaysia iaitu FamiCafé di Menara U, di sini yang mendapat pensijilan halal pertama oleh Jabatan Kemajuan Islam Malaysia (JAKIM), menjadikan kafe kedai serbaneka pertama di Malaysia menerima pengiktirafan itu.

Chia berkata konsep yang disahkan halal ini menyajikan minuman dan makanan yang sedia untuk dimakan termasuk oden, snek panas seperti chiki katsu rangup dan sosej (corndog), serta sofuto.

Katanya sehingga kini terdapat 16 FamiCafé di Malaysia, dengan sasaran untuk membuka 50 FamiCafé menjelang akhir tahun ini selain menyasarkan status halal untuk 300 FamiCafé menjelang 2025.

Selari dengan usaha berterusan dalam memastikan para pelanggan berbelanja dan menjamu selera tanpa was-was, Chia berkata FamilyMart akan menjalani audit halal secara berperingkat mengikut panduan Jakim dan prosesnya telah bermula di dua kedai lain yang terletak di sekitar Lembah Klang.

Selain itu katanya pusat penyediaan makanan FamilyMart Malaysia yang dikendalikan oleh QL Kitchen telah diiktiraf halal oleh Jakim sejak 2019 dan setakat 30 April lepas, 172 produk makanan jenama FamilyMart didaftarkan halal di portal halal rasmi JAKIM.

Dalam  pada Chia berkata, FamilyMart kini sedang mengenal pasti lokasi bersesuaian untuk memenuhi permintaan pelanggan di pantai timur Semenanjung dan menyasarkan 20 cawangan akan dibuka menjelang akhir 2023 di kawasan itu dengan beberapa cawangan sudah dibuka di Kuantan, Pahang.

Dalam pada itu, bagi berterusan menambah keselesaan pelanggan, FamiCafé FamilyMart di Menara U kini mempunyai kios layan diri yang membolehkan pelanggan memesan produk menggunakan servis e-dompet atau kad kredit kegemaran masing-masing dengan kios layan diri akan diperkenal di FamiCafé yang lain secara beransur-ansur.

QL Maxincome Sdn Bhd merupakan pemegang francais kafe kedai serbaneka FamilyMart Malaysia.–AlHijrah Online


11 KUBUR ‘HILANG’ BATU NISAN

JOHOR BAHRU: Sebanyak 11 kubur di Tanah Perkuburan Islam Mukim Tebrau di Taman Istimewa, Pandan, di sini, ‘hilang’ batu nisan dipercayai dicuri oleh individu tidak bertanggungjawab untuk dijual semula.

Menerusi tinjauan yang dilakukan di tanah perkuburan itu pagi tadi, kebanyakan batu nisan dicuri adalah jenis batu sungai yang harganya mencecah lebih RM450 bagi satu set.

Penggali kubur Muhammad Izzul Hafiq Ramlan, 29, berkata terdapat beberapa waris yang menemuinya selepas terkejut melihat ketiadaan batu nisan ketika menziarahi kubur pada pagi raya seminggu lepas, sebelum ia tular di laman Facebook, sejak semalam.

Katanya, perkuburan di tanah wakaf itu tidak dikunci atas permintaan orang ramai terutama waris bagi memudahkan ia untuk diziarahi, sekali gus terdedah kepada pencerobohan.

“Ada ramai (waris) mengadu ketika ziarah kubur pada pagi raya batu nisan (ahli keluarga) hilang, kita tidak boleh buat apa kerana kubur ini tanah wakaf dan pada waktu malam juga tiada siapa jaga.

“Kita syak kegiatan ini dilakukan ketika waktu tiada pengebumian, mungkin waktu malam. Kebanyakan batu nisan yang dicuri adalah batu sungai dalam sembilan set, kerana boleh dijual semula dan nama si mati boleh dipotong,” katanya ketika ditemui di tanah perkuburan itu, hari ini.

Muhammad Izzul Hafiq berkata selain batu sungai, batu nisan putih yang kebiasaannya digunakan dan bernilai RM350 bagi satu set turut dicuri, dan turut menjelaskan kejadian tersebut kali pertama berlaku di tanah perkuburan yang dibuka sejak awal 90-an itu.

Sementara itu, Ketua Polis Daerah Johor Bahru Selatan (JBS) ACP Raub Selamat ketika dihubungi berkata setakat ini pihaknya tidak menerima sebarang laporan polis berhubung kejadian itu.

Justeru, beliau menasihati orang ramai terutama waris untuk membuat laporan bagi memudahkan siasatan dilakukan. –AlHijrah Online


LZNK TERIMA DUA ANUGERAH ZAKAT 2019

ALOR SETAR : Lembaga Zakat Negeri Kedah (LZNK) dipilih menerima dua Anugerah Zakat Kebangsaan 2019 pada Majlis Sambutan Bulan Zakat Kebangsaan 2019 dan Ijtimak Penggerak Zakat Kebangsaan di sini baru-baru ini.

Ketua Pegawai Eksekutif (CEO) LZNK, Syeikh Zakaria Othman berkata, LZNK menerima anugerah di bawah kategori Inovasi Agihan Zakat Terbaik dan kategori Asnaf Usahawan (Khas) yang disampaikan Menteri di Jabatan Perdana Menteri (Agama), Datuk Seri Dr Mujahid Yusof.

Menurutnya, kepercayaan masyarakat penting bagi membolehkan LZNK menjadi penyelamat umat Islam.

“Apabila saya dilantik sebagai CEO, baru saya sedar perkara paling sukar bukan mengurus kutipan dan agihan zakat tetapi mengubah persepsi masyarakat.

“Jadi kepercayaan masyarakat perlu dipulihkan segera supaya institusi agama ini boleh berdiri teguh dan dipandang sebagai agensi penyelamat ekonomi umat Islam,” katanya.

Menurut Syeikh Zakaria, beliau bimbang isu pertikaian terhadap cara pengagihan zakat tidak selesai sehingga mereka yang mempertikaikan itu mendapat sebahagian daripada zakat.

“Jika mereka dapat, mereka gembira. Tapi sebaliknya jika mereka tidak dapat maka mereka akan terus mempertikaikan dan menghina institusi zakat. Isu ini bukan baharu bermula hari ini bahkan sejak dari zaman Rasulullah SAW lagi,” katanya merujuk kepada Surah At-Taubah ayat 58. — SINAR HARIAN